url: =LESSON 10 | FEB. 28 – MARCH 6 SATAN’ HONG KHEMZIA ~ MUC\nLESSON 10 | FEB. 28 – MARCH 6 SATAN’ HONG KHEMZIA\nAdmin 9:53:00 AM Articles, Sabbath School Lesson\nLESSON 10 | FEB. 28 – MARCH 6\nSATAN’ HONG KHEMZIA\nTU KAAL SUNG SIM DING: Pau. 25: 2, 3; 26: 11, 12 - 16; 27: 5, 6; 1Kor. 1:20, 21.\nKAMNGAH: “ Kumpipa mai-ah na om ciangin milian kineih kei inla, miliante’ tutna ding munah tukha kei in.” Pau. 25: 6.\nKhuavak bangin vang nei gulpi’ kamsung pan Eve lungnopna ding kammal vive gingkhia hi. Tua kammalte in Eve sihna ding thu hong suak hi (Pian. 3: 1-6). Vantung mi kineihin\nSatan in a lauhuai penpen dinmun ah mi khempeuh hong tunpih hi (2Kor. 11: 14). Mihing in ama dinmun kimangngilhin, ama hihlohpi khat ahi kisa-in, amah le amah kikhem ahih banah, midangte zong hong khem hi.\nKikhemzia nam tuamtuam om hi. Zuau genna, kiphatsakna, ngaihsut hoihlohna kici khempeuh kampau hoihlohna pan hi. Mi tungah i gen thute a thupi mah bangin, koi bangin gen, gensiamna zong kisam mahmah hi. Mite’ hong gen thute koi bangin za thei cihte kisam thu ahi hi.\nTu kaal sung thusin ding thu in ”Ngiahon lakah tuu kikhah bangin note hong sawlkhia ka hih manin gul bangin pilvang unla, vakhu bangin migi un” Matt. 10: 16, cih thu siksan hi.\nI TEL ZAWHLOH PASIAN’ OMZIA\nI telzawhloh thu tampi om hi. Scientist David Deutsch in, molecule’ nasepzia, nisim thupiangte, nate’ omzia, beel sungah tui a so theihna cihte a kipan a lamdang na tampi om hi, ci-in pulaak hi. Nisim i muh nate, ahi ding mah bang khatin ngaihsun lehang, bangci bangin a lamdang Pasian’ zia tel thei ding ihi hiam?\nPau. 25: 2, 3 sim in. Solomon in bang pulaakin, a tangzai zaw-in bang pulaak hiam?\nPasian’vangliatna le leitung kumpite’ vangliatna tampi kilamdang hi. “ A kisel thusim” cih kammal in Pasian’ omzia pulaak hi-in, a nungta Pasian ahihna hong hilh kammal ahi hi (Isa. 45: 14, 15). Pasian tawh kisai thu i telloh tampi om hi. Leitung kumpite in amau vangliatna a kimuh nadingin amau’ thu pulaak khiat ding phamawhsa lo uh hi. Kumpi ahihna uh, makai ahih na uh pulaak khia thei uh hi. A piang thute, a sep nate bang hi hiam, cih a kantel ding uh amau nasep ahi hi (Thkna. 17: 14 – 20).\nI telzawhloh i tuahkhak thu tampi om hi. Mitphiat khat sung a thupiangte nangawn i tel zo kei hi. Hih in bang hong hilh hiam cihleh, upna tawh nuntak ding a kitangsapzia hong hilh hi. Koi bangin Pasian muanna le upna tawh i nuntak ding na tuak thute in hong hilh hiam?\nMIHAI KHAT MIPIL BANGIN\nNitumna gamte ah thuman thutak in mun le mual, hun le ni tawh kizui-in kikhel khel hi, cih thu limpom mahmah uh hi. Thuman hi, i cih thu khat pen midang khat a dingin thuman hi lo thei hi, cihna ahi hi. Ahihna mun a om tei hangin (gentehna-in: lampi ah, gam khat khatte ah vei lam kizui-in, gam khat khatte ah taklam kizui hi) thuman in kip tawntung lo-in kikhel hi, cih upna in a lauhuai upna ahi hi.A tawpkhakna ah Lai Siangtho siksan ding simloh muanhuai om lo hi. A sia le a pha, thuman le zuau khentel theih nadingin Pasian’ kammal in eite’ khentel theihna piciang muanhuai ahi hi.\nPau. 26: 11, 12; Thukhente 21: 25; 1Kor. 1: 20, 21; 2:6, 7; 2Kor. 1: 12 sim in. Pello pelh ding bang thute hong hilh hiam?\nMihing in eima theihna khat tawh thuman kisakna khat nei ciat hi hang. Thuman i sak mahmah khat a khial hi kha thei hi. Tua bang mahin khial i sak mahmah khat, mite’muhna ah khial lo kha thei hi. Na khempeuh i theitel zo kei hi. A taktakin bangmah i thei kei hi. I kitangsap in bang hiam cih kantel a, ei le ei kipuahphat ding hi. I telloh thu tampi om hi,cih mangngilh ding hi lo hi.\nPaunak in a hong hilh bang mahin mihaite in a hai gamtat ngeina uh hi-in, amau le amau pil kisa uh hi. Kithuhilhna mang nuam lo uh ahih manun siatna lianpi thuak ding uh hi (Pau. 26:8). Amau’hai-na a pil mah kisa uh-a, amau hai-na in mun khempeuh zel hi. A siahuai penpen ah hai gamtat napi, mi hai ahihlam kiphawk lo uh hi.\nThuman lampi pan lampial dingin siatna na zui kha zel hiam? Na nuntakpi thuhoih a khaksuak na hiam? Thuman thutak a helzau na hiam? Bangci bangin thuman in siatna tungah gualzo hi, cih na theitel hiam?\nTUESDAYMARCH 3 A THADAH MI\n“A thadahpa in a khutin ankuang sawksuk a, a kamah a bahtoh kik ding nangawn gim zungzung kisa hi (Pau. 26: 15). Sangnaupang pawl khat thadahin lai en nuam kei le-uh, guk etna tawh laizawhsawm om hi. Thadahte in paulap khat zong hamtang uh hi.\nPau. 26: 13 – 16 sim in. I khialh khak loh nading, bang thu hong kihilh hiam?\nThadahte in paulap tuamtuam zong uh hi. Lampi ah humpi om, ci-in inn ah om leng hoih zaw ding ci-in bang mah sem nuam lo uh hi ( Pau. 26: 13). Lauhuainate kantan nuam lo uh hi. Thadahna in i ngah ding thuphate tawh hong kipelhsak hi. Lingkung tungah paak hoih i ngah nadingin lingin hong sut kha thei mah ding hi. Tua lo-in paak hoih kingah thei lo hi. Hamsatnate kihta lehang masot thei lo ding hi. Hanciamna nei lo mite khuasuak ngei lo hi.\nKongkhak in kawmtungah kinga-in kiveivei lel hi-in, koi mahmah tung thei lo hi. Thadah mite zong lupna tungah kileklek lelin, koimahmah mahial cih om lo hi. Thadah mite in a kam sung a om an nangawn hai thadah hi. Pumpi taksa thadahna sangin a siahuai zaw thadahna in lungsim thadahna hi. Tua bang mite in amau ngaihsutna khat tawh om bekbak mawkin, ka ngaihsutna khial hiam, man hiam cih sittel ding peuhmah ngaihsun ngei lo uh hi. Amau le amau pil kisa, thei kisa-in, kuamahmah thu-in sim lo uh hi (Pau. 26: 16). Midang sagih sangin pil kisa zaw uh hi. Tua bang mite, a taktakin, bang mah thei lo, pilna nei lo mite hi zaw hi.\nMi tampi in zuau thu a up manun siatna thuak ding uh hi lo-in, thuman thutak a up loh man, thuman theihna ding lampi kihon napi thu donlo uh ahih manun tawntung siatna thuak ding uh hi. Ellen G. White, Patriach and Prophets, 55.\nKoi bangin mite in thuman a theihtel nadingun lamlak thei na hiam? Koi pan kipanin koi ciang huam ding hiam?\nGAL A BANG I LAWMTE\nI kilangneih mite sangin kikholhpih i lawmte in hong khasia sak zaw thei hi. Tua pen bang hang hiam cih leh, i galte tung pan sangin i lawmte tung pan lametna lian i neihna hang ahi hi. Hih thu hangin, i lawmte pen i gal hong suak thei hi, ci-in Paunak in hong hilh hi.\nPau. 27: 5, 6 sim in. Koi bang kithuhilh tai-na in itna siksan hiam?\nItna i cih ciangin puatham, kampau bek tawh ki-itna hi lo, i hoihna teng bek pulaak hi lo hi. Itna in a hoihlo nate i sep khak ciangin hong thuhilh hi. Itna in ahi bang bang hong gen ngam, hong tai ngam hi. Kithuhilhna hangin kilawmtatna a nawngkai sak ding phamawhsa lo hi. I lawmte gamtat hoih lohna khat hilh ngam kei lehang, lawmta hihna bang man nei ding hiam? Kitai ngamna, khialhna pulaak ngamna cihte in itna man hi zaw hi. Tua bang ki-itna in kineih cihte om lo-in muanna le thuman siksan itna hi.\nPau. 27: 17 sim in. I lawmte khialhna khat i pulaak ciangin, koi bangin kilawmtatna huzaap thei hiam?\nSik in sik mah hiamsak thei hi, cih paunak in kithuhilhna hangin phattuamna pulaak hi. Tua bangin i lawmte khialhna khat i hilh manin kilawmtatna siasak lo-in, lawmta hihna kipsak zaw hi. Khat le khat muanna khangsak zaw hi. Hih bangin i lawmte khialhna khat genngam lo, hilh ngamlo-in om sangin, thuman hilhna in itna kipsak zaw a, gamtat zia le tong zong puahpha zaw hi.\nBang mah thei lo-in na khialhkhak manin tai-na, a hong kihapna na thuak ngei hiam? A mawhna, hoihlohna polaak nop man hi lo-in, a khial mi in a kipuahphat theih nadingin, a khial mi khat koi bangin na hilh ding hiam?\nI GALTE LAWM BANGIN\nPau. 26: 17 – 23 sung sim in. Bang deihna lianbel pulaak hiam?\nKitot kiselna hangin siatna tampi piang hi. Kampau in hehna, thangpaihna cihte mei bangin kuangsak thei hi. Tua bangin siatna khat khit khat kibehlap hi.\nKampau hoih in siatna tampi selcip thei hi. Vanzuakte in vankhong siamna dingin kampau hoih kisam mahmah hi. Gam makai kiteelna ah kampau siamte in mipi’ lungsim zo thei uh hi. Numei ginalote’ kampau siamna hangin siatna sung tung tangval tampi om hi. Kampau hoih khempeuh kidop ding thupi hi. Aw neel mahmah hong kihopihnate kidop huai hi. Mikim khat, pau siam mahmahin, amau deihdeih ngah thei uh hi. Ahi zongin a lungsim un siatna bek ngaihsun hi. Kampau a tuam, lungsim a tuam nei mi om hi. Nang zong na tuaci kha ngei hiam?\nPaunak sungah zuaukhemna, kineihkhemna lauhuaizia hong hilh tampi om hi. Thumanna in Pasian kiang pan hi-in, zuaukhemna ahih leh Satan kiang pan hong pai ahi hi. Thuman thei kei lehang, thuman i gen thei kei ding hi. Thuman theihtel nadingin ama ngaihsunna suang ahih manin thuman khaktan zel hi. Mihing ngaihsutna kicing lo hi. Thuman thutak Khris in hong makaih kei leh thuman i thei thei kei ding hi. Ellen G. White, Reflecting Christ, 71.\nNa pulaak thu khat peuhpeuh thuman mah ahi hiam? Na ngaihsut le na kampau kituak hiam? Na ngaihsut lohpi thu khat a gen na hiam? Matt. 10: 26, 27.\nSIMBEH DING: Pasian in Kha Siangtho hong guan hi. Tua in, ngaihsut theihna khuakte zat ding hong peengsak tuan lo hi. Kha Siangtho in i ngaihsutna le siamna tuamtuamte zatsiamna hong guan hi. Tua bangin Kha Siangtho in hong makaihna sangin hoih zaw om lo hi; hih leitungah a deihuai pen hi pah hi. Khris nungzui mi khempeuh in thuman thutak deihhuaisa lo-in a om kei ding uh hi. Pilvang tak leh, ngaihsut hoih cihte tawh Khrih nasemte in Ama vangliatna kilangsak semsem uh hi. Vantung tawh kituak pilna in Pasian minthangsak-in, siamna khempeuh le theihna khempeuh Ama a’dingin a zang ding uh hi. Nuntakna hong kawm, siamna, nate hong pia Pasian tungah lungdam leiba nei ihi hi. Muanna tawh Pasian’ hong kepsak siamna tuamtuamte pungsak-in, met bawl ding tavuan nei ihi hi. Ellen G. White, Counsels to Parents, 361, 362.\n1. Kiim le paam nate hi taleh, hotkhiatna, Pasian’ om zia cihte a kipan i nuntakna sungah i tel zawhloh thute ngaihsun in. I muhna, theihna tam semsem leh, bang mah i theih het lohzia kiphawk pha semsem ding hi hang. Upna thu ah zong tua bang mah hi. Bang hang hi ding hiam?\n2. Bang thuman thute in ngeina, mun le mual tawh kizui-in kikhel hiam? Koi bangin tua thute le a kikhel ngei lo vantung thute khentel thei ding i hiam? Bang hangin tua bang khentel theih ding thupi hiam? Bang hangin a kikhel ngei lo thuman thute le a kikhel thuman thute helzau-in kitelkhial kha thei hiam?\n3. Mitei kim khatin a lawmte nusia lo, a galte zong gal bawl tuan lo hi, ci uh hi. Hih thu panin bang na mu hiam? Thu-um mi khat in koi bangin hih thute pom thei ding i hiam? Koi bangin Matt. 10:16 in hong huh hiam?


timestamp: atn

url: =Vondeih Kep Ding – 146 (Dimno’ Pa) :: ZOMI DAILY\nposted on 18 May 2018 at 11:07 am Lomkholna: Article, Paukhankap\nDear Tawngno, American comedian minthang Steve Harvey ka theih cilna pen Miss Universe – 2015 a khatna ngahte hong tangko khial a kipan cih ding hi. Thutheih a na tawm luat manin a thei lo ka hi a, amah ahih leh US gen loh leitung bup phial ah a na minthang khin a na hihlam dam theih pan ing. Ciamnuih siam bek hi lo-in, laibu zong tampi mah gelh hi.\nA laibu gelh, “Act Like a Success Think Like a Success,”cih sungah a neulai thu khat gelh hi.\n‘Ka tan 6 kah lai-in, nikhat ka Siamah nu in ka khanbup in laidal tungah ka gol ciangun ka suak nop penpen uh gelh dingin hong sawl in, ka gelh khit uh ciangin amah ka pia kik uh hi. Ka piak gaih khit uh ciangin ka min uh leh ka te uh khat khat in amai panin hong tangko khia hi.\nKei min hong sap ciangin hong ding sak in, a mai ah hong pai in, ci-in hong sam hi.Ka gol ciangin ka suah nop thu hong gensak ding ci-in ka excited mahmah hi. A mai ka tun ciangin ka Siamah nu in, “Little Steve, laidal tungah bang hiam na gelh,?”ci-in hong dong hi.\n“Kei, TV sungah suak nuam,” ka cih leh, “Bang cia nang’ tuadan in gelh?” ci-in hong dong kik hi.\n“Na gol ciangun na suahnop penpen uh gelh un, nong cih hi lo maw!” “Ka gol ciangin ka suahnop penpen ka gelh hi,” ci-in ka dawng kik leh ka Siamah nu in\n“Tua leh TV sunga a suak mite na theih aom hia?” “Om kei, Siamah”\n“Tua leh, no innkuan sung panin TV sungah a suak ngei khawng aom hia?” “Om tuan kei, Siamah,”\n“Steve aw, nang pen cikmah hun in TV sungah suak ngei lo ding hiteh! Na laidal ciah pih in la, adang a piang thei ding khat hong gelh in. Zingciang hong pua kik in,” hong ci hi.\nInn ka tun ma-in ka Siamah nu in ka nu na hopih in ka sangkhan sunga thupiangteng na gen hi. Inn ka tungciangin ka nu in a hehsa in hong na dawn hi. Thupiangteng ka nu ka gen leh ka nu in,“Bang cia na Siamah nu deih danin gelh ziau lo,” hong ci lailai hi.\nKa pa hong tun ciangin ka nu in ka pa kiang ah a gen leh, Ka pa in, “ Piang theih lo ding cih bang om ding maw! Bang piantheihloh laizang ding a!” ci-in dawng kik hi.\nNitak ciangin ka pa ka lupna ah hong pai-in, “Steve aw, na Siamah nu deih danin khat gelh in la, ahi zongin hih nang gelh sa pen hiah na lupna kawm tungah khai-in, nitak na lup leh zingsang na thawh ciangin TV sungah suak takpi ding cih upna tawh hih na laigelh sim den in, hong ci hi,” ci hi. Tua in ka nuntakna buppi hong khel hi, ci-in gelh hi.\nMite in ka ngim ka tupna tampivei hong suksiat sak ta leh ka pa hangin bangci kep ding cih theithei ing, ci hi.\nHih takpi hi, Tawngno aw! A neulai in a Siamah nu in a ngimna suksiat sak in, a pianna a nu in zong suksiat sak dingin kithawi lai hi. Ahi zongin a pa thapiakna hangin kisia lo hi. Tuin amah mi lawhcing mahmah khat suakkhin ta hi.\nTembaw tui sungah a tumna ahang pen a kiim a paam ah tui a tamluat man hi lo hi. Tembaw sungah tui a lut manin a tum hizaw hi. Kiim leh paam aom thusia lasiate um in, i sungah lutsak in i teeng sak leh ei zong Tembaw bangin kisia ding hi hang. Hong it, Na Pa\nPrevious: Dr. Mahathir in khedap RM11.99 manbek bulh ci’n ki limgen mahmah\nNext: Ka hithei hi\nUSA, Illinois pan PU Nang Za Dal (Haupi, Phaipi) in hongnusia\nUSA, Florida pan Pi Thian Huai (Kaptel, Hatlangh) in hongnusia


url: =Makai Leh Lawm le Gual (Makaih Pilna). Gelh - Dr. Lian Muan Kim - Zomi History Makai Leh Lawm le Gual (Makaih Pilna). Gelh - Dr. Lian Muan Kim - Zomi History\nHome > Articles > Makai Leh Lawm le Gual (Makaih Pilna). Gelh - Dr. Lian Muan Kim\nMakai Leh Lawm le Gual (Makaih Pilna). Gelh - Dr. Lian Muan Kim\nNungzui neilo pi-a makai cih bang omlo hi. Makai khat in nungzui nei a, lawm le gual zong nei hi. Khat kia sangin nih in na tampi a zawhzawk lam thei gige a, a kilungtuah pihte tawh na semkhawm leh a upmawhna zah sangin tampi a zawhzawk lam zong phawk gige hi.\nSakol thu a theite in: Sakol khat in pound 6,000 pan 7,000 bang kai zo a, ahi zongin kilungtuak peuh le uh sakol nih in pound 18,000 bang kai zo uh hi. Vankai dinga a kipantah sakol nih in pound 25,000 ciang bang kai zo hi, ci uh hi. I paunak khat ahi: Nupa kilungtuak, khua khat in zo lo; khua khat kilungtuak, khua kua in zo lo; icih pen phawkhuai sa ing. Khat guak sangin nih le thum kilungtuak le hang, i tha hat zaw in i masuan kisot zaw ahih manin lawm le gual thupina i phawktheih semsem ding kisam hi.\nMakai hoihte in a kithuahpih ding uh mi zong uh a, pilvang tak in khuadak uh hi. Lawm le gual hoih a muh na ding un thungen uh a, amau mahmah mite lawm hoih a suah na ding un hanciam uh hi.\nNa kithuahpih ding, na nasep khop pih ding zong siam in la, teelsiam in. Na sang tun ding leh tun loh ding pen na teel mite tung kinga hi. Ahi zongin hih tengah a phawk huai thu khat in bang hiam cih leh, nang deih bangbang lawm na mu kei dinga nang tawh a kibang lawm na mu zaw ding hi. Banghang hiam cih leh nang tawh a kibangte in hong ngai hong khual uh a, nang tawh a kibang ngiatlote in hong kin lo uh hi.Pasian um khat in Pasian um khat mah it zaw hamtang a, zu nene khat in zong zu ne dang khat mah it in lawmbawl pah hi.\nJohn F. Kenedy in 1960 kum in US president ngah a: Na gam in bang hong pia thei ding hiam, cih sangin na gam a dingin bang pia thei ding na hiam, cih dong zaw in, acih ciangin tua bang lungsim a nei khangno tampi tak in amah zui pah uh hi. Adolf Hitler zong a kilipkhap hangin makai siam mahmah khat ahi hi. Zudah-te that nuam in leitung uk nuam ahih manin ama lungsim bang a nei mi tampi tak in zui pah uh hi. A nasep pih pawlkhat bang, amah sangin gamhtat zaw lai uh hi.\nSialvom le sialvom kingai, ci in kamzat i nei hi. Tua bang mah in lawm gina na deih leh nang na ginat ding kisam a, lawm thumaan na deih leh nang na thumaan ding kisam hi. Sang hoih ding na deih leh sia hoih teel in la, pawlpi khangto ding na deih leh a khangto nuam pawlpi mite teel in. Mual sangdawn na tun nop leh a tung nuamte mah lawmbawl in la, na tupna na tun nop leh hong tunpih nuamte mah tawh kikhawl in. Na pil nop leh a pil nuamte tawh kithuah in la, na hauh nop leh sum le paai a phengzat lote tawh kithuah hi. Na khami nop leh a khamite leh a khami nuamte tawh kithuah in la, makai hoih na ut leh makai hoihte leh makai hoih a utte mah tawh kithuah in.\nLawm le gual na teelsiam leh nang hong gualzawh pih ding uh a, na teelkhialh leh bel nang hong susia ding uh hi. Nang na ginat semsem leh migina tam tawh na kithuah kha semsem dinga nungzui zong na hau semsem ding hi.\nGual zonna tawh kibang phial sam na pi, khen le hang kiciamteh thei zaw ding ahih manin a khen ihi hi.\nMakai khat in tupna le tunnopna nei ahih manin tua a tupna a tun na dinga kisam nate a kaihkhop kul hi. Van a kisap leh a kaihkhop kul a, mi a kisap leh a zot kul hi. Pawlpi makai ding ahih leh a makaih pih ding mi, lasa thei mi, la makaih thei ding mi, tumging le kaihging, sawnging le zutging ahi zongin, tuatgingte ahi zongin ahih thei mi a zot kul hi.\nJohn Wesley thugen a siam hangin a sanggam pa Charles Wesley in la tawh na panpih lo hi leh tua zah in gualzo lo ding hi. D. L. Moody in cialpi tampi a bawl hangin Ira D. Sankey om kei leh tua zah in gualzo lo kha ding hi. Billy Graham hih zahta a, a guahzawh theihna zong a zi hang hi pi pen hi. Pasian um a, Pasian nasep bek thupi a sa khat tawh kiteng kha ahih manin a zi Ruth in thapia den hi. 1950 khit deuh in, khat vei, Billy in President suah na dingin mekuang lui leh ngah peuh mah ding hi, kicici ahih manin Ruth in a pasal Billy va sam a: Billy aw, America-te in a zi tawh a kikhen khat pen President in teel in um keng. Mekuang na lui ngeeingeei leh kikhenna lai na khut sungah hong pia pah ding hing, ci hi. Hih banga Pasian thupi a sa khat tawh kiteng kha ahih manin Billy na sepna a gualzo toto ahi hi.\nMihing khat in thahat lohna kineiciat ahih manin khat ih thahat lohna ah a thahat khat kisam tawntung hi. Suangpi suang neu in thek, icih mah bangin khat le khat kipua dimdiam a na a kisepkhop ciang bek in ma kinawt thei pan a, gualzawhna vuicing zong kingah thei pan hi. Tua ahih manin makai khat in na seppih ding lawm le gual a zot siam ding thupi hi.\nMakai hoih in gualhuai in lawm hau hi. A gualhuai lo makai in lawm haulo-a a nungzui zong tawm mahmah pah hi. Gualhuai lo lua kisa-a hong ngikngik phial leh kilawm makai pawlkhat om thei gige hi. I maitang puak limlim a maitailo, a puam denkei nam ihih leh i kipuahphat ding kisam kha ding hi. A kul le zong khat veivei kimaitai sak tawmtawm mai-a i gualhuai theihtheih nading i hanciam ding kisam hi. Makai siamte leh pawlpi khangto tampite’ pastor-te en lehang gualhuai thei mahmah uh hi.\nGualhuai icih ciangin lawm ginalo tampi nei meimai ponga, a muh peuhpeuh lawm bawl pah in mangngilh pah cih bang hilo hi. Maitai ding zong kisam na ven, tua sang a thupi zaw ahi itna pen makai khat in a gualhuai theih nading in a neih masak loh phamawh hi. Hong it takpi mipa kuan it lo ding hiam! Itna nei peuh leh gualhuai in a lawmte nangawn zong a ma ading in singam ding hi. Davuih in a ma tanga si ngam ding mi pawlkhat nei hi (Samuel nihna 23:15-16). Bang hang hiam cih leh Davuih in itna nei in amaute a dingin si ngam ding hi cih thei uh hi.\nGualhuai-a lawm hauh miaimuai sangin tawm taleh lawmhoih ahih ding thupi zaw hi. Lawm kician lo sawm, za, tul sangin, lawm citak, lawm kician khat deihzaw ing.Pawlu nuntakna en lehang mitampi tak in a sih muhdah uh hangin mi pawlkhatte in sih it uh hi. Asia gama thu-um mite in zong nusia khin phial mah ta le-uh Luka in nusia peuhmah lo in Maku zong Pawlu kianga a pai ding hi lai hi. Bang hang hiam! Itna …\nA gualhuai Pawlu mah bangin i lawmte it peuh lehang i lawmte’n zong ei hong it ding uh hi. Atawm atam thupi masa lo-a, a om sunsun a cihtak ding thupi zaw hi. Mi tampi tak in hong pawl nuam thei khamah ding uh hi. Ahih hangin lawm citak leh citak lo pen a sawtlo in hong kilang lel ding hi. Tua ahih manin gual khempeuh huailo-a, itna tawh gual i huai ding thupi hi.\nSpurgeon pen a naseppih te’n citaktak in a khutnuai ah bang hangin na sem uh hiam cih leh ama thuneihna tawh a sawl ziauziau hang hilo-a, gualhuai in itna nei ahih manin mite pen ama lam ah pang tawntung uh hi. Spurgeon, Wesley, Martin Luther, Calvin, Augustine, Pawlu, Nehemiah, Davuih-te sanga makai siam zaw leh makai hoihzaw Zeisu in itna nei ahih manin a nungzui te’n zong it mahmah pah uh a (Zawhang 13:1; 21:17), Ama ading in a nuntakna uh zong piakhia ngam uh hi.\nNapoleon in: Kei leh Alexander the Great in leitung pen zum le hiam tawh kala uh hi. Ahih hangin Zeisu in itna tawh a la hi, ci-in gen ngei hi. Itna lo tawh kigualhuai theilo-a, a gualhuai lo makai in nungzui gina nei theilo hi.\nItna tawh gualhuai ding icih ciangin minam, beh le phung, u le nau deidanna omsaklo ding cih zong a gen nuam ihi hi. Makai pawlkhatte gualhuai mahmah tawh kibang napi a puatham bek kithei-a a sungtawng hong kidawk ciangin nuam khollo thei hi. Sep ding bawl dingte ah kideidan khollo na pi, ngah nadingte ah kideidan mahmah thei hi. Pau le ham kibat lohna hang ahi zongin lim le mel, ci le sa kibat lohna hang ahi zongin, kuamah deidan hetlo in a kikim a, i bawl siam ding thupi hi. Itna in deidanna neilo-a khentuam aituam zong neilo hi.Itna neite gualhuai pah uh a, mite’n zong itna thukkik uh hi.\nMakai siampente in a mite uh it uh a, amaute tawh kilawmtatna hun la in gualzawh pih uh hi.\n1) Saint Augustine pen November 13, 354 in Thagaste, North Africa ah suakin sanggam pasal khat leh numei nih nei hi. A pa pen milimbia hi napi a nu Monica pen Pasian thu-um mahmah khat ahi hi. Augustine pen tawlkhat sung tatsia mahmah tase leh Pasian hehpihna tawh piangthak ahih manin 387 kumin tui kiphum hi. 391 kumin siampiza kipia a, a sawtlo in Hippo pawlpi kem hong suak hi. A laibu Confession acih pen 397-408 sungin a gelh hi-a upna tawh kisai gen phadiak hi. City of God cih laibu zong 410 kumin gelhzo-a hi laibu tegel pen minthang mahmah hi. Upna maanlo tuamtuamte Laisiangtho tawh sittel in upna maan genkhia ciatciat hi. Pasian thu leitung thu tampi tak a gelhte pen tuni dongin kisimsim lai hi. 428 kum a kipan gamkeek ahi Vandals te’n man uh a, a thongkiat zawh kha 4 a cin ni August 28, 430 in si hi. A thugenna 500 val, a laikhak 200 val leh a laibu gelh 100 val thamte tuni dong in kikemcing lai hi.\n2) Charles Wesley pen John Wesley nau hi-a, December 18, 1707 in Epworth, England ah suak hi. A u John mah bangin Oxford sangkah a, George Whitefield tawh zong kilawmta uh hi.1749 kum in amah sanga a nauzaw tham Sarah Gwynne tenpih a, Sarah in zong Charles ih gospel paipaina ah zui kawikawi hi. Ta giat a neih uh hi ven, thum bek hinsuah zo uh a, a ta tegel leh a tanu zong a pa uh mah bangin la phuah siam mahmah uh hi. 1765 kum in a gospel pai kawikawi pen zom zo nawn lo a, March 29, 1788 in si hi. La dawng tulnga val bang phuak a, tua lak ah a minthang zaw deuhdeuhte in: Hi Thei Ding Maw; Ngai Un, Vantung Mite’n Lasa; Hong It Zeisu Topa Aw cihte ahi hi.\n3) Ira D. Sankey pen August 28, 1840 in suaka, mi zawng innkuan sung pan in khangkhia hi. Kum 16 a phakin piangthak a, galkap a tum ban ah, YMCA ah zong na sem hi. La phuah siamin hong minthang a, D.L. Moody tawh hong kimukha hi. Tua ciangin a nasep khawl a, Moody tawh kithuah suak hi.1863 in a Choir nungak khat ahi Fanny V. Edwards tenpih a, tapa thum nei uh hi. America-a a la phuahte pen Spurgeon in England ah na minthang sak ahih manin Moody tawh England a pai uh ciangin zong mi tampi tak in na muak thei uh hi. A khan sungin la dawng 1200 val phuak a, hoih thei mahmah hi. La phuak minthang Fanny J. Crosby tawh zong kilawmta uh hi. August 13, 1908 in Brooklyn ah si hi. 2007 kum in hih Sankey pen Christian Music lam ah a minthang pen khat in kiciamteh hi.\n4) Ruth Bell Graham pen June 20, 1920 in Shanghai pan tai 300 a gamlatna Qingjiang, Kiangsu, China ah suah hi. Kum 13 a phak in North Korea ah sangkah a, kum thum a kah khit ciangin Montreat, North Carolina ah kah hi.Tua khit ciangin Wheaton College ah kah a, tua panin buaih ngah hi.Billy Graham tawh August 13, 1943 kum in kiteng uh a, ta 5 nei uh hi.1959 kum a kipan laibu gelh a, a khan sungin bu tampi gelhkhia man hi. 1966 kum in Ruth & Billy Graham Children’s Health Center phuan uh a, tua tengah a sih dongin na limsep mahmah hi. Billy Graham pen Baptist ahih hangin amah pen a sih dong mah Presbyterian pawlpi mi hi a, Sunday School siama zong sem hi. June 14, 2007 kum in si hi.\nSource : EBC Myanmar.\nArticles 11:50:00 AM\nItem Reviewed: Makai Leh Lawm le Gual (Makaih Pilna). Gelh - Dr. Lian Muan Kim Rating: 5 Reviewed By: Thang Thawn Tuang Guite


url: =ZOGAM GOVERNMENT ROAD MAP FOR ZOMI STABILIZATION. A Platform for Worldwide Zomi | Tg. Lian Than Tuang (Tuang) - Laibu Saal\nHome > Thuluui/Articles > ZOGAM GOVERNMENT ROAD MAP FOR ZOMI STABILIZATION. A Platform for Worldwide Zomi | Tg. Lian Than Tuang (Tuang)\nZOGAM GOVERNMENT ROAD MAP FOR ZOMI STABILIZATION. A Platform for Worldwide Zomi | Tg. Lian Than Tuang (Tuang)\nA sung aa om thute :\nHih sung aa thute pen, tu leh tu aa piang pah ding cihna hilo hi. Kum 5 pan kum 10 sungin a piang zo thei thu bel a hihi. Kipawlna omsate bei sak nading zongh hilo hi. Kipawlna omsate dem bawl nading zongh hilo hi. Kipawlna omsa tampite khuituahna hi. A hizelzul mipite leh kipawlna tuamtuam tampite tui bang gawmtuah in luankhop theih nading lunggulhna a hihi. Minam sung ah kalsuanzia kilamzia khat siangtak leh kiteltak in mu thei aa, nasepziate mabaante a ki ngaihsut siam theih nading deihna a hihi. Namdangte tawh kizopna ah lawng khat in gingkhawm thei aa aw(voice) ngaih I neih nading deihna a hihi.\nKipawlna kim, biakna, minam vai a hizong Zomi sung ah makai ding a ut, a sawm, a sem laitak a kuama peuh in hih road map mitsuankawm sa in thu ngaihsun, vaihawm, kalsuan huai hi. Hih sung aa bangin hong piang thei hileh, khangthak tading mabaan khun dimdiamsa suak hi. Zomi khat in a tuntunna pan a gam leh a minam aa ding, a tawm a tam ma a pan theih nading lampi sialsaksa suak hi. Kipawlna System, mapanna Frame pi khat I neih khitciang ut bangbangin kipawlna phuan ziauziau cih bangte hong tawmtuam mahmah ding hi. Banghang hiam cih leh hih platform pi tawh kizomlo nasepna leh kipawlna peuhmah Zomi Zogam sung ah hong thahatlo lel ding aa, damdam in a mah leh a mah in ong beibei lel ding hi. Tua pan in minam khat in dinkhopna pen khauhtak aa hong solid thei pan ding hi.\nHih kilamzia frame pi sung ah check and balance tawh a lekkim theithei in a om nading ki ngaihsun hi. A lianpen pan a neupen, Zogam sung leh gam pua a kuama ciat kizopkim dimdiam theih nading bulphuh in kibawl hi.\nNote: Hih pen constitution pi dan hilo hi. Kigawmkhopzia ding leh kalsuanzia ding, i minam in I mitsuan bang hi aa, i manawhna koilam, I paina koilai tungta cihte I kitheih nading a hihi. Hih teng a kilamkhop khitciang, constitution leh a dang a kisam bangbang vaikhawmna, lunggeel khopnate nuam mahmah pan ding hi.\nZogam Government Cabinet ding pen LZI, GZA leh THUNEITE pan mi 2 ta tek hi ding aa, ZNCM nuai aa Unions, ZHRW leh Departments pan mi 1 ta tek hi ding hi. A kigawm gai in mi 15 pha ding uhhi. Hih kilamkhopnapi a om khitciang, minam sung, gam sung ah a kisam om bangbang vaihawmna, geelna, senate hong nuam pan ding aa, kithahat in kimazang zo pan ding hi.\nHih Zogam Government Cabinet pen bang siksan in kilam ding aa, bang tungtawn in Zogam Government kisuak thei ding cihte a nuai aa bangin kimu thei hi.\n⦁ Zomi Innkuan Khempeuh\nMyanmar gam pua mun tampi ah Zomite kiteng ngeingai in kipawlna tuamtuam tampi om hi. Tuate lak pan “Zomi Innkuan” cih min tawh kipawlna pen, gamkim phial ah om khin aa zattang kipawlna min cih theih hong suakta hi. “Leitungbup Zomi Innkuan” cih kiphutkhia zokhin a hihman in, gam tuamtuam aa om Zomi Innkuan kipawlna peuhmah hih LZI ah tui bang kigawmin kizom kikawm aa luankhop theih ding bek ii sap hita hi.\n⦁ Khua Kipawlna Khempeuh\nMyanmar gam pua mun tampi ah Zomite kiteng ngeingai in kipawlna tuamtuam tampi om hi. Tuate lak pan mimal kim khatciat ii pelh theihloh pian a hi, khua kipawlna pen, khuapih mimal tamna mun ciat ah kiphuan kim tek pian hi. A hizongin Zomi Innkuan kipawlna khempeuh LZI umbrella khat nuai ah a omkhop theih ding bangin, khua kipawlna tuamtuamte a omkhop theih nading umbrella system khat hong piankhiat zawh ding pen, lampi omlo phial hi.\nTua a hihman in, tua khua kipawlnate pen a omna vua Zomi Innkuan tawh kizom tangtangin tua khua aa Zomi Innkuan pen zongh LZI tawh kizop tangtang leh khua kipawlnate zongh LZI umbrella khat nuai ah kiomkhawm thei hong suak ding hi.\nNote: Khua kipawlnate pen kham theih omlo a hihman in, tua bang aa khuamin, namke min tuamtuam tawh kipawlnate pen Zomi min nuai ah ah khum thei aa gam leh minam ii thahatna hong suah nading I zat siam kul hi. Khua kipawlna ah khua kibangteng bek a hihman in, khua tuamtuam kipawl theih nading pen Zomi Innkuan mah hong kisam lai veve hi.\n⦁ Zomi Innkuan Kipawlna kim in, “Local fund” leh “Zogam fund” ci-in nam 2 khen huai hi.\n⦁ Local fund pen, a phual aa nuamna dahna khat peuh aa zek ding hi.\n⦁ Zogam fund pen Zogam aa zek ding hi.\n⦁ Zogam fund ding pen Local fund ii % bangzah hiam khatta kidong leh hoih ding hi. Gtn. Local fund ah kum khat $10 a hih leh Zogam fund pen $3 ta hi ding hi.\n⦁ Local fund leh Zogam fund a 2 in a pia nuamte in $13 pia ding hi.\n⦁ Local fund bek a pia nuamte zongh ki ngah sak ding hi.\n⦁ Zogam fund bek a pia nuamte zongh ki ngah sak ding hi.\n⦁ Khasim cih bang sangin kum khat aita kidong pahpah leh vaihawmna nuampen ding hi. Atawmpen zah % in kiciangtan bek ding aa, tuatung siah a kihel zawh zahzah uh kisang ding hi.\n⦁ LZI in, “LZI fund” leh “Zogam fund” ci-in nam 2 khen huai hi.\n⦁ LZI fund pen, Zomi Innkuan kipawlnate in amau Local fund tek pan a piak zah tek uh san ding a hihi. LZI fund sum pen Zomi Innkuan sung thuvaihawmnate leh Zomi Innkuan sunglo thudangte ah kisam sak bangin zek ding a hihi.\n⦁ Zogam fund pen Zomi Innkuan kim in Zogam fund a ngah zahzahtek uh LZI ah puak ding hi aa LZI in kithukimna tawh sehsa a om bangbangin ZNCM tung ah kha 3 ciang khatvei ta khak ding hi.\n⦁ Zomi Innkuan pan LZI fund leh Zogam fund a 2 in a pia nuamte ki ngah ding hi.\n⦁ LZI fund bek a pian nuamte zongh ki ngah sak ding hi.\n⦁ Khua kipawlna te a omna vua Zomi Innkuan tawh kizop huai hi.\n⦁ Zomi Innkuan Kipawlnate LZI min khat nuai ah a kikhuituah huai hi.\n⦁ Zomi Innkuan Kipawlna a hilo, biakna kipawlnate zongh GZA min khat nuai ah kikhuituah huai hi.\n⦁ Zomi Innkuan a hilo, biakna kipawlna zongh a hilo, Zomite kipawlna pawlkhat pen LZI leh GZA tungtawnlo in, Zogam aa ZNCM tawh direct in kizom thei veve ding hi. A hizongin, ZNCM ii criteria tawh a kituak kipawlnate bek kisang ding hi.\n⦁ LZI leh GZA in ZNCM cabinet sung ah tutna nih tuak ngah thei ding aa, tualo pen ZNCM sung aa nasemte vive hi ding hi.\nLZI in Local fund leh Zogam fund nam 2 a neih bangun, GZA in Local fund sum neih ding kisamlo aa Zogam fund bek kisam hi. Zomi Innkuan Kipawlnate pen mimal kim khatciat pan aa kipiateng kigawm toto a hi aa, GZA in mimal kim khatciat pan fund donna neilo in, Zopau zangh pawlpi kim khatciat tung pan a kilawm a kituak zah bangtek in fund zon ding a hihi. Pawlpi kilamzia pen a om dimdiamsa a hihman in, vaipuakna tampi mah lem tuam kha ding hi.\nMyanmar gam sung ah; Diocese, Convention, Association, District cih bang dan saptuam pawlpi kim ah a om dimdiam sa tek hi. Tua sung aa Zopau tawh biakpiakna a nei pawlpi kimin a mau saptuam pawlpi tek pan aa Zomi siapite tung ah Zogam fund sum ap ding hi. Tua siapite in GZA ah ap ding uhhi. LZI min khat nuai ah Zomi Innkuan tampi a om kawikawi dan mah in GZA min khat nuai ah, saptuam pawlpite ii Diocese, Convention, Association, District zui aa Zomi siapite kipawl khopna om tek ding hi.\nMyanmar gam pua ah; pawl kikhen veve, solid takin kikhen ciat ding hoih hi. ZBCA, Zomi AG teng, Zomi RC teng, Zomi SDA teng cih bang danin omtek vet lel leh vaipuakna khat nuamzaw kha ding hi. Zopau tawh biakpiakna a nei pawlpi kimin a mau saptuam pawlpi tek pan aa Zomi siapite tung ah Zogam fund sum ap ding hi. Tua siapite in GZA ah ap ding uhhi. LZI min khat nuai ah Zomi Innkuan tampi a om kawikawi dan mah in GZA min khat nuai ah, saptuam pawlpi tek pan Zomi siapite kipawl khopna om tek ding hi.\n⦁ Zogam fund sum donna bek hi aa ZNCM tung khak ding hi. Tualo a tuam in GZA fund sum leh vai tuamtuam nasep nopnate ah GZA in amau hoih sak bangtek in a tuam aa fund zong ding hi.\n⦁ Christian pawlpi a hih naak leh GZA tungtawnlo in ZNCM tawh kizom theilo ding hi. Zomi hi aa biakna dang a hih leh bek ZNCM tawh direct in kizom thei ding hi. Gtn. Laipian, Siangsawn, Buddhist\n(A) Myanmar gam sung union election ah a mun a phual a gam khat peuhpeuh ah panmun khat peuhpeuh tawh party khat peuhpeuh pan a zo, Zomi (MP, Ministers) limlim kihotuah theihna khat kisam hi. Kidem laitak in party a kibangkei zong, kidemna a manciang a nasep ding uh pen gam leh minam aa ding tuak a hihman in, a kiho theih uh hong kul hi.\nZogam sung bek thamlo, Zogam pua ah a hizong, union election a zo Zomite limlim aw khat in a ginkhop theih ding uh thupi hi. Zogam pua pan aa te in zongh Zogam aa ding lian a sep theih pahliankei aa leh zongh tua huam sung aa om Zomi ta ding a tawm a tam sep theih huai hi.\n(B) Zogam sung aa (tulaitak khua hun ah) AD te zongh hih THUNEITE sung ah kihel huai hi. Tua baan ah union level aa panmun lian a nei peuhmah zongh guan huai hi. Amaute pen MP, ministers cihte tawh, pongman takin kikup, kizom, thu kizak theih nading system khat kisam a hihi. Party vai hilo aa gam leh minam bup vai hi.\n- ZNCM cabinet sung ah LZI, GZA baan ah, hih THUNEITE lak pan zongh 2 in tutna ngah thei ding aa, tualo pen ZNCM sung aa nasemte vive hi ding hi.\n⦁ Zomi Students Union\nTulaitak “ZSK – Zomi Siamsin Kipawlna” cih om hi. Leitung lam University/College sangnaupangte kipawlna hi. Biakna lam (Lai Siangtho) sangnaupangte kipawlna zongh om huai hi. A khua/namke zui-in sangnaupang kipawlna zongh a tawm a tam om thei hi. Min tuamtuam tawh sangnaupang kipawlna a om nop vua leh a mau thuthu hi aa kipumkham theih omlo hi.\nMyanmar gam sung aa pilna siamna a sin kipawlnateng hih Zomi Students Union min khat nuai ah kigawmkhop zawh huai hi. Kipawlna tampi, min tuamtuam tek a om ngeingai hang ZSU umbrella khat nuai ah kizop ding, mapan khop theih ding kisam hi.\n⦁ ZSU ci aa kipawlna khat a dingkhia cih bang hilo in, tua ZSU sung ah kipawlna tuamtuam a lutteng lak pan ZSU makai ding EC kitel ding a hihi.\n⦁ Kipawlna khat bek in a khut humcip theihloh ding deihna hi.\n⦁ Zomi min pualo aa khuamin leh namke min tuamtuam tawh kipawlnate, Zomi min nuai mah ah a kikhum theih veve ding lunggulhna hi.\n⦁ Zomi Youth Union\nTulaitak “ZYA – Zomi Youth Association” cih om hi. A khua/namke zui-in khangno kipawlna zongh a tawm a tam om thei hi. Min tuamtuam tawh khangno kipawlna a om nop vua leh a mau thuthu hi aa kipumkham theih omlo hi.\nMyanmar gam sung aa khangno kipawlnateng hih Zomi Youth Union min khat nuai ah kigawmkhop zawh huai hi. Kipawlna tampi, min tuamtuam tek a om ngeingai hang ZYU umbrella khat nuai ah kizop ding, mapan khop theih ding kisam hi.\n⦁ ZYU ci aa kipawlna khat a dingkhia cih bang hilo in, tua ZYU sung ah kipawlna tuamtuam a lutteng lak pan ZYU makai ding EC kitel ding a hihi.\n⦁ Zomi Women Union\nTulaitak “ZWA – Zomi Women Association” cih om hi. A khua/namke zui-in numei kipawlna zongh a tawm a tam om thei hi. Min tuamtuam tawh numei kipawlna a om nop vua leh a mau thuthu hi aa kipumkham theih omlo hi.\nMyanmar gam sung aa numei kipawlnateng hih Zomi Women Union min khat nuai ah kigawmkhop zawh huai hi. Kipawlna tampi, min tuamtuam tek a om ngeingai hang ZWU umbrella khat nuai ah kizop ding, mapan khop theih ding kisam hi.\n⦁ ZWU ci aa kipawlna khat a dingkhia cih bang hilo in, tua ZWU sung ah kipawlna tuamtuam a lutteng lak pan ZWU makai ding EC kitel ding a hihi.\n⦁ Zomi Religious Union\nGZA nuai aa om Myanmar gam sung aa om Diocese, Convention, Association, District leh Myanmar gam pua aa om saptuam pawlpi tek pan aa siapiteng ZRU umbrella khat nuai ah kizop ding, mapan khop theih ding kisam hi.\nNote: Hih ZRU pen a nuai aa lut kipawlna tek pan a kitelkhia te in ZRU makai sem ding hi aa, GZA makai ding ciang pen minambup ah influential neite hoih a kisak bangin point out aa kitelkhia ding a hihi.\n⦁ Zomi Education Union\nTulaitak “ZCLS, ZOLUS” cihte om hi. Hih ZEU lianpen hi thei leh kipawlna khat in a din zawh ding lunggulh huai hi. ZSU, ZYU, ZWU, ZRU te dan in, khua min, namke min leh saptuam pawlpi minte min khat nuai ah gawmkhop ding cih dan kisamlo hi. Banghang hiam cihleh, Zolai leh Zopau pen common in zattang khat I neih ding kisam a hihman hi. Lai lam kipawlna tuamtuam ZEU nuai ah a kikhum hang, nasepzia dan piang thei tuanlo ding a hihman in, ZCLS leh ZOLUS te picingtak in hong kiho thei aa ZEU tawh hong ding khawm zo uhleh hoihpenpen kha ding hi. Hih ZEU lo buang, Zolai tawh kisai kipawlna dang koih nawnlo aa, I thate, I hunte, I siamna, I pilnate gawmkhawm in semkhawm lehang picin suakin nalianpi kisem zozaw, I mazangzaw ding hi.\nNote: Zolai vai lam a hilo, research, survey, publishing cih bang dan nasepna tuamtuamte pen ZNCM ii nuai ah a hun leh a thu zui-in committee koih ding hi aa, kipawlna thakthak phuat ding hilo hi.\n⦁ Zomi Employees and Workers Union\nHih pen a diakdiak in Myanmar gam sung kumpi nasemte leh zum nasem tuamtuamte ii kipawlna kizopna kithuzakna ding a hihi. Kumpi nasep, company nasep khat peuh a awng ciangin, manlang tak aa mipite tung a kizasak thei ding, nasep zonzia, siauhzia leh sepzia bawlziate a hunhun in hilh theih ding kisam hi. Zomite in kumpi zum nasepna lam ah mun tampi I luah ding kisam pha mahmah hi.\nTua mah bangin, zum nasemte aw(voice) khat neih khop ding thupi mahmah hi. ZEWU min tawh Zomi Nam Ni, Khuado ni cihte beek, Zomi khat a hih naakleh off day na piak sak un cih ngetna lai aa kipan, thumaanlopi in khawlsakna, simmawh deidanna thuak nasemte a panpih ding kisam hi.\n⦁ Kumpi nasem leh Company nasem a active diakteng lak pan ZEWU makai ding EC kitel ding a hihi.\n⦁ Zomi Human Rights Watch\nA beisa hunte aa kipan, tuhun, mailam hunte ah Zomite ii thuakna tuamtuamte data kaikhawm in, Zolai, Mikanglai leh Kawllai tawh i neih zawh ciatciat ding kisam hi. Tuate pen kiciantak aa a kisapna bangbang ah pulaakna, tangkona leh thubawlnate neih theih ding zongh thupi mahmah hi. Tua aa dingin, kipawlna tampi kisamlo aa ZHRW khat bekbek kisam hi.\n⦁ Zomi Media and Entertainment Department\nZomi Media lam pen kipawlna a ut zahzah a om ding phamawhlo hi. Entertainment lam zongh a nam tuamtuam a tam theithei a om ding thupi hi. Media cihna ah thuthak zaksakna bek hilo in, laibu, fm, video, music leh a tuamtuamte zongh kihel aa entertainment lam tawh kizopna tam mahmah hi.\nHih bang dan nasepna tampitak a om ngeingai teng pen ZMED nuai ah kigawmkhawm ding hi aa, ZMED kipawlna khat a dingkhia cih bang hilo ding hi.\n⦁ Hih ZMED sung ah kipawlna or media tuamtuam a lutteng lak pan ZMED makai ding EC kitel ding a hihi.\n⦁ Zomi Sport and Cultural Department\nTedim or Tonzang or Kalay cih khuapite ah kum 2 khatvei ta peuh mah, Zomi Assembly leh Zolympic neih zawh ding thupi hi. Tukum Zomi Assembly a om leh, maikum ah omlo in, tua maikum sung Zolympic om sak aa, Zomi Assembly leh Zolympic pen kum khat ta kikhel toto leh vaihawmna nuam mahmah ding hi.\nZomi Nam Ni; Feb 20 ni a kibawl khitciang a kizom aa ni 3 sung, 23 ni dong, Zomi Assembly bawl dingin tua lai ah minam vai kalsuanna leh mabaante bulphuh ding. Hih Zomi Assembly a kibawl sim, a programme pen kibang den ding hi. Hih a kibawl kum in Zolympic kibawllo ding hi. Hih thu a kicianzaw in 5.1 ah kisim thei hi.\nZomi Assembly a kibawlloh kum, Zolympic kibawl ding aa kimawlna nam tampi tawh hi in, Oct 10 ni pan kipan in ni 9 sung, 19 ni dong hisak aa, Oct 20 ni sim Khuado Pawipi tawh zopsuak aa bawl zawh ding hoih hi. Hih thu a kicianzaw in 5.2 ah kisim thei hi.\nZomi Nam Ni, Khuado Pawipi cihte hawmsuahlo in, Zomi Assembly, Zolympic cihte tawh kizom aa nopcit suah leh buai taak, hunpiak taak kisa den ding hi.\nTua bang dan vai lianpite baan ah, namdangte lak hita leh pawi tuamtuamte Zomite kimawlna kihel zawh nading leh Ngeina lakna tuamtuam neih zawh nading pen, hih ZSCD kisam mahmah hi. National Uplift na, minam promote nadingin software power hoih mahmah hi.\n⦁ ZNCM EC\nEC kitelna ah LZI pan mi 2, GZA pan mi 2, THUNEITE pan mi 2 leh ZNCM nuai aa Unions, ZHRW leh Departments aa makaiteng lak pan khat ta tek kitelkhia ding a hihi. A kigawm gai in mi 15 pha ding hi. Term khat pen, union election term dan ta mah hi pahpah ding hi.\n⦁ Projects and Budgets\nprojects tuamtuam a vaihawm ding, sum leh paai lam a len ding committee members mi a kisam zahzah kiseh ding hi. Hih committee pen ZNCM ii EC sung pan khat in chairman semding hi. EC pan mi 1 in committee pen khat sang’ a tamzaw, a kisapna zui-in lenkhawm thei hi.\n⦁ Checking and Reports\nprojects tuamtuamte, sum leh paai lam zeknate a sit tangtang ding leh ZNCM tung report a pia ciatciat den ding committee members mi a kisam zahzah kiseh ding hi. Hih committee pen ZNCM ii EC sung pan khat in chairman semding hi. EC pan mi 1 in committee pen khat sang’ a tamzaw, a kisapna zui-in lenkhawm thei hi.\n⦁ Rules and Laws\nZNCM nasepzia, gam leh minam sung aa kalsuanzia te encik aa thukhun leh ngeina tuamtuamte puah ding, laih ding a vaihawm thei committee members mi a kisam zahzah kiseh ding hi. Hih committee pen ZNCM ii EC sung pan khat in chairman semding hi. EC pan mi 1 in committee pen khat sang’ a tamzaw, a kisapna zui-in lenkhawm thei hi.\nNote: Amau cih bangbang a kip pahpah cih hilo aa, a mau a encik a ngaihsun a vaihawm a puah a laih bek hi ding aa, kipsakna pen LZI, GZA, THUNEITE leh ZNCM aa makaipite tung pan kila masa tangtang ding hi.\nPawi tuamtuam (Ngeina pawi, Khawmpi, Forum, Debate, Kimawlna, cbd.) te ah a vaihawm, pan a la ding committee members mi a kisam zahzah kiseh ding hi. Hih committee pen ZNCM ii EC sung pan khat in chairman semding hi. EC pan mi 1 in committee pen khat sang’ a tamzaw, a kisapna zui-in lenkhawm thei hi.\n⦁ Social and Diplomatic\nZogam sung, Myanmar gam sung, gam pua aa Zomi, Zosuante baan ah namdangte tawh a kizom thei ding committee members mi a kisam zahzah kiseh ding hi. Hih committee pen ZNCM ii EC sung pan khat in chairman semding hi. EC pan mi 1 in committee pen khat sang’ a tamzaw, a kisapna zui-in lenkhawm thei hi. Gtn. Namdangte pawi ah lungdampihna lai khakna, dahpihna khakna, gam sung vai khat peuhpeuh hoihsa, hoihsalo cih (Zolai, Kawllai, Manglai tawh) statement tuamtuam pulaakna\nEmergency committees pen a mun a phual zui-in a thei theithei neih kawikawi ding kisam hi. Zomi Emergency Committees hi aa, kipawlna bangin ding ding hilo in, ZNCM nuai pah a kiseh committee a hihi.\n⦁ Committee pen a kisap leh a kisapna bangin kiphuan beh mengmeng thei lel aa, tua committee ii vai, nasepnate a man siang khitciang, tua committee zongh kiphiat kik thei pah hi.\n⦁ Committee members ding pen Myanmar gam sung aa GZA tawh kizom khat peuhpeuh, ZNCM nuai aa Unions sung, ZHRW leh Departments aa te khatpeuh zongh hi thei ding hi.\n⦁ Hih Zogam Government pan a kivaihawm, thukimnate official in kipsak ding a kisam bangbang TNT –Thuneite in Kumpi Parliament ah pulaakna, ngetna leh vaihawmna pello in hong sepkhiat hamtang uh kul ding hi.\n⦁ Hih Zogam Government frame pi sung pan mipi lunggulhnate, hoih hi ci aa kithukimna te, TNT pawl in zumkong mangkong ah hong sepkhiatkei vua leh tua MP/Mnister nu/pa pen, a kikteh Zogam Government in panpih nawnlo pah ding hi.\n⦁ Bang party bang mi bang sa a hizong un Zogam Government ii panpihloh khat pen union election ah a zawh nading hong haksa mahmah ding aa, mailam ah mipi voice leh Zogam Government pen kinawlkhin theilo, thu donlo in kikoihkhia theilo ding hi.\nMinam logo kiciankhat nei in, tua tungtawn aa departments tuamtuamte ii logo zongh nei in, a vek aa, format kibangin design tawmta a kilamdang deuh bekin neih tek huai hi. ZNCM EC (Zogam Government) pan kipsakna hong nei thei uh leh, kip paisuak pelmawh ding hi.\nMinam puanlap/dialkhai/flag kiciankhat ne in, zangkhawm aa, pawi sim, vai khat a om sim a kibang zatkhop den ding kisam hi. ZNCM EC (Zogam Government) pan kipsakna hong nei thei uh leh, kip paisuak pelmawh ding hi.\nHih kipawlna frame pi aa ding seal kiciankhat nei in, tua tungtawn aa departments tuamtuamte ii seal zongh nei in, a vek aa, format kibangin design tawmta a kilamdang deuh bekin neih tek huai hi. ZNCM EC (Zogam Government) pan kipsakna hong nei thei uh leh, kip paisuak pelmawh ding hi.\nFeb ni 1 ni pen, I tuntunna I omomna, I nasepnana ah Zopuan silhkhop ni dingin official in ciapteh ding Zogam Government in thukimna hong neileh, kip paisuak pelmawh ding hi. Zopuan pen ut hunhun in utnana ah silh theih himah aa, hih ni pen,I vek in I silhkhop ni hileh Zopuan lapsangna leh Zomi hih angtangna baan ah Zomi Nam Ni gim zongh hong namzawdeuh tuam ding hi.\nFeb 20 ni Zomi Nam Ni pen, Zogam sung ah zum leh sang khak ni dingin ciapteh ding thupi hi. Tua bek thamlo Zogam pua aa zum nasem leh sangkah Zomi peuhmah zongh a sepnana, a kahnana ah off day a ngah nadingin, sepkhiat taak hi. ZNCM EC (Zogam Government) pan kipsakna hong nei thei uh leh, kip paisuak pelmawh ding hi.\nZomi Nam Ni; Feb 20 ni a kibawl khitciang a kizom aa ni 3 sung, 23 ni dong, Zomi Assembly bawl dingin tua lai ah minam vai kalsuanna leh mabaante bulphuh ding. Hih Zomi Assembly a kibawl sim, a programme pen kibang den ding hi. Zomi Nam Ni pen kum sim hi ding aa Zomi Assembly pen kum khat halta hi leh hoih bek kha ding hi. Hih thu a kicianzaw in 5.1 ah kisim thei hi.\nSialsawm ni pen, a bawng, a beh zui in bawl nop leh zongh bawl ding hi aa, a lem hunhun mah hilel ding hi. A hizongin, Zomite Sialsawm Ni cih khat ciaptehna kicial official in neihzawh huai hi. Zongeina ah Sialsawm bawllo in Khuado bawl theih hilo hi. Sialsawm ah dawi leh kaute kithoh, kilungkim sak aa, Khuado teh tua dawi leh kaute a kihawlkhiakik a hihman in, sialsawm I bawlkei leh khuado zongh I bawl nading thu omlo hi.\nOct 20 ni Khuado Ni pen, Zogam sung ah zum leh sang khak ni dingin ciapteh ding thupi hi. Tua bek thamlo Zogam pua aa zum nasem leh sangkah Zomi peuhmah zongh a sepnana, a kahnana ah off day a ngah nadingin, sepkhiat taak hi. ZNCM EC (Zogam Government) pan kipsakna hong nei thei uh leh, kip paisuak pelmawh ding hi.\nSialsawm hun leh Khuado hun bang, Myanmar gam ah kawlte pawi, ni thupite tawh kituak a hihman in, zum khak, sangkhak cihte tawh zongh hong kituak khawm kha thei hi.\nNote: Zogam Government phut khitciang, hih lai sung aa teng baan ah a kisam bangbang vaihawm tohtoh ding a hihi.\nZongeina puan pen numei aa pasal aa hoihtak in khen dimdiam aa, namdangte in hih pen numei aa hih pen pasal aa cih ong theipih zah dong dingun tangko huai hi. Tua aa dingin voice kisam I hihi.\nZopuan pen a paipi khat, original taktak pen bang hiam cih gencianna neih huai hi. Tuate tungtawn in fashion design hoih nono aa a bawl nuamte in bawl theih mah a hihi. Update na, modify na hi aa, Zopuan mah bel hiveve in, a original Zopuan taktak in koipen hiam cih bel kiciantak ciaptehna official aa neih huai hi.\nHih tawh kisai bel Zogam Government phut khitciang, kisam a kisa bangbangin vaihawm tohtoh ding hi.\nZoan pen a paipi khat, original taktak pen bang hiam cih gencianna neih huai hi. Tuate tungtawn in a lim theithei ding a bawl nuamte in bawl theih mah a hihi. Update na, modify na hi aa, Zoan mah bel hiveve in, a original Zoan taktak in bang dan hiam cih bel kiciantak ciaptehna official aa neih huai hi.\nZongeina tampitakte leh Pu Kam Hau thukhunte hoihtak in caiptehna neih huai hi. Ahizongin, tuhun tawh kituak leh kituaklo hoihtak enpha aa mipite hoihsakna zongh ngaihsak ding kisam hi. Zogam Government sung pan Rules and Laws committee te in ong vaihawm uh henla mipi deihna zui in ZNCM EC (Zogam Government) pan kipsakna hong nei thei uh leh, kip paisuak pelmawh ding hi.\nZogam fund pen LZI pan, GZA pan leh TNT pan kumsim aa pongman lut den ding a hihi. Pongman aa sum kipei om thei ta aa Zogam Governemnt ii vaanna tawh projects tuamtuam a hunhun in om toto thei ding hi. Tua bek thamlo, Zogam Government pan a kisawm project pawlkhat TNT in Myanmar Government budget pan zongh ong sawk sak thei lai ding uh kisam hi. Tua baan ah, Zomi Ethnic Affairs Minister neih zawh ciang, hih Zogam Government Structure pipen matut nading leh kalsuannate a khauh semsem nading lametna omzaw hi.\nFull time in nasem leh part time in nasem pawlkhat zongh, a kisapna om bangin, khasum, nitha, niangtui man cihte Zogam fund sum pan piak ding hoih hi.\nZogam ah Zogam Government ii neih Studio kician tampi neih huai hi. Tua studio tampi lak pan FM radio tawh Tedim, Tonzang khuapi huam bek hilo in, Kalay, Tamu lam baan ah hithei leh Khalkha kha sung (Zomi tampi teng ta a hihman in) ah zongh hih zawh huai hi.\nProgramme tuamtuam bel a hun ciang hih vai panmunlen, nasemte in a hoih theipen in hong vaihawm ding uhhi.\nZogam ah Zogam Government ii neih Studio kician tampi neih huai hi. Tua studio tampi lak pan TV channel tawh Tedim, Tonzang khuapi huam bek hilo in, Kalay, Tamu lam baan ah hithei leh Khalkha kha sung (Zomi tampi teng ta a hihman in) ah zongh hih zawh huai hi. Online pan zongh internet ki ngahngahna pana ki en thei dingin vaihawm zawh huai hi.\n⦁ Zolywood (Zomi movies tuamtuam), Zomi video clips tomnono tampi bawlkhiat zawh huai hi.\n⦁ Zopau, Zolai sinna video hoih nono tampi bawlkhiat zawh huai hi.\n⦁ Zomi MTV hoihnono te tampi bawlkhiat zawh huai hi.\n⦁ Movie, drama minthang tampite Zolai subtitle leh Zopau tawh bawlkhiat zawh huai hi.\n⦁ Documentry tampite Zolai subtitle leh Zopau tawh bawlkhiat zawh huai hi.\n⦁ Gamdang aa Zomi naupangte bulphuhna in Kum 1 pan kum 10 kikal ii deih theih video tuamtuamte Zopau tawh bawlkhiat zawh huai hi.\nZogam, Zomi, Zosuan, Myanmar leh Leitung thuthak, thuthangte aa kipan theih huai tuamtuamte zongh Zolai subtitle leh Zopau tawh bawlkhiat zawh huai hi.\n(A) Zogam Government in offset (laibu tampitak hun tomno sung in print khiat zawhna) kician tak in neih huai hi. Laibu bawl nuam tampitak sumla in bawl sakna tawh sumlut kibehlap thei hi. Publisher zongh sem in, Zolai tawh kibawl laibu tampi leitung muntuamtuam ah a kizelh nading vaipuak zongh laaksak zawh huai hi. Tua aa ding a kisap leh a kisapna bangin committee zongh a hun zui-in behlap theih a hihi.\n(B) Tua bek thamlo in, Zogam Government ii project ngiat tawh laibu pen tam cih takin a tam theithei tawlkhat sun bawlkhiat ngekngek zawh huai hi.\n- A masa in ah a kisam penpen bel, laibu dang tampi bawlma in, Standard Zolai cih khat neih zawh masak huai hi. Gtn. King = ? , Government = ? , Story = ? , History = ?\nKammal kitelkhial thei pawlkhat te gulhik cilget bangin hih ciatciat zawh masak ding kisam pha mahmah hi.\n- Tua khitciang Zolai malgawmzia kibat sakkim zawh nading zongh a kisam mahmah khat a hihi. Hihte pen Saklam Khanglam Zomite in a kibangin I neih zawh nading hun tampi pia aa vaihawm khop samsam ding kul mahmah ta hi. Tua hikei leh damdam in kika semsem aa kigawmzawh ding sangin kikhensuak ding lam kimanawhzaw tawh kibang pian mawk hi.\n- Tua baan ah, Zolai luanzia (grammar) zongh Saklam Khanglam Zomite in a kibangin I neih zawh nading hun tampi pia aa vaihawm khop samsam ding kul mahmah ta hi. Tua hikei leh damdam in kika semsem aa kigawmzawh ding sangin kikhensuak ding lam kimanawhzaw tawh kibang pian mawk hi.\n(C) Stand Zolai neih khitciang, mucu (nursery) pan, tan 10 ciang text books tuamtuam neih zawh huai hi. Laibu (hard copy) in a ki print khia pahkei zong, soft copy in ready aa neih zawh huai mahmah ta hi.\nZolai, Tangthu (Story), Tuanthu (History), Lapau (Poem), Leitang thu (Geography) cihte pen cih mah hun aa, a date-out theilo ding nam a hihman in, hoihtakin zuun aa ciantakin neih sitset huai hi.\nA tan(grade) zui in, a Zolai sin (grammar leh a tuamtuam), a tangthu, tuanthu, lapau, leitangthu cihte pen Zogam sung, Zomi sung thute pan Myanmar gam sung Myanmar sung thute bek thamlo, Leitung thu tuamtuamte zongh kikhen to dimdiam ding hi.\n(D) Standard Zolai a om khit aa kipan, tua siksan in, Saklam Khanglam zattang khop theih ding Lai Siangtho leh Pasian Phatna Labute hoihtak in bawlkhia aa thakhat hun in, Zomite omna teng kizelh gaih zawh sak huai hi.\n(E) Naupangte in Zolai a sin theihna leh a zatna mun khat pen Sunday School hi. Pawlpi upna zui in, a mau Sunday School bu ding a bawlna vuah Standard Zolai zangh tek in, Zogam Government in zongh panpih ding kisam mahmah hi.\n(F) Naupangno tungte pen a lunglut khat uh en phapha, hih phapha nuam uhhi. Zolai pen a neutung mah pan hilh ding hoih a hihi. Tua a hihman in, naupang laibu tampitak bawl huai hi. Gtn. Cartoon bu tuamtuam, tangthu zoknop nono, namdang laitawh a omsa naupangte ii lunglut theih tampite Zolai tawh bawlkhiat ding project pi aa neih huai hi.\n(G) Text book baan ah Zomi, Zogam tuanthu leh geography thute kician tak tawh laibu manpha neih beh huai lai hi. Tanglai aa te baan ah a hunhun aa thupiangte zongh ciaptehna laaktoh pahpah ding hi aa chroninicle bu neih ciatciat huai hi.\n(H) La uukta ding lakam, lapau cihte zongh laibu tampi mah bawlkhiat zawh huai hi. Mimal in bawl ding pen kikhawnglo ding, bawltaak kisalo aa kibawl zolo a hihman in, Zogam Government in Zogam fund tawh suplawh phial in a hoih bek khop khat mah hong bawlkhiat ding kisam hi.\n(I) Zomite laisim kitawm mahmah lai a hihman in, khua kim phial ah Laibusaal om sak zawh ding kisam hi. Tua laibusaal teng ah suplawh aa kibawlkhia Zolaibu tampitak koih zihziah huai hi. Zomite laisim minam hih nadingin, laibu tawh mipite nawk cih tak mah in nawk masak ngekngek kul ding hi. Zogam fund sumte mah tawh suplawh masa phot phial in nasep ding kisam himai hi. Khua kim phial ah Laibusaal om, Zolai tawh laibu tampitak om sak zawh ding kisam hi.\nA diakdiak in, a date-out pah ziau theilo nam kisam hi. IT pil sinna, thuthak zaksakna cihte pen, a hun khat khitciang date-out pah ziauziau a hihman in, tuate masak huailo hi. A hizong, I sim hunhun aa maan suaksuak lai veve ding a hi,\n(J) Nam dangte in hong theih pih hen I cih, I tangthu tuanthute leh I gam leitang thute, I ngeina tuamtuamte, Zolai bek thamlo, Kawllai, Mikanglai tawh gelhkhia zo in, internet ah kizel sak baan ah, Myanmar gam sung sang thupite leh laibusaal tampitak ah donate kawikawi zawh ding kisam mahmah hi. Tua baan ah kawlte leh mualtungmi makai tampite tung letsong in a khong aa piak kawikawi zawh ding zongh hoih mahmah hi.\nZomite ngeina leh tangtawn pan tuhun kikal I kikhelzia, I tangthu tuamtuamte lakna, mualsuang tampi gawmtuahna Museum lianpi khat zongh neih zawh huai hi. Hih te pawl bel Zogam fund pan zat ding pammaih aa TNT pawl in Myanmar Government budget pan sawk zawh huai hi.\nZomite ii tangthu ah mun thupi tampitak te kepcingna, a kisam bangin puahnate Zogam Government ii vaihawmna tawh kigeel in, TNT pawl in Myanmar Government ii plan tawh hong sepkhiat zawh ding uh kisam mahmah hi.\nMyanmar gam sung pan leh leitung mun tuamtuam pan hong kizin hong kipai nop nading mun hoih tampitakte kepcingna, a kisam bangin puahna, zuunna neih huai aa Zogam Government ii vaihawmkhia in, TNT pawl in Myanmar Government ii plan tawh hong sepkhiat zawh ding uh kisam mahmah hi.\nNote: TNT a hi, Zomite MP te Ministers te leh kumpi lam zalian uliante in a nasepna uh,a vaihawmna, a geelna te uh Zogam Government pan tampi kipanpih kihuh thei suak ding hi. Thu leh la, data kaihkhopna, vaanna geelna tuamtuamte ah MP te leh Ministers te tektek hun bei nawnlo in, zum vai lam ah a hun uh pia zozaw tuam pah ding uhhi. TNT ta dingin van zang tuam mahmah ding aa Zogam Government ta dingin zongh, nasepna te ah muibun tuam mahmah ding hi.\nZomi Nam Ni aa, I programme te kibangin, kumsim zongh kibang den leh hoihzaw kha ding hi. Official suah hi. Tua ni pen Minam tangthu ngiat, guicing takin suut aa minam ngeina te kiciantak in lakna hileh hoihpen ding hi.\nTua Zomi Nam Ni zawh ni 3 sung, Zomi Assembly kibawl in, mipite leh makaite in a beisa kum 1 sung pulaakna leh a kik Zomi Nam Ni ma kikal aa vai dingteng geelna zasakna neih huai den hi. A beisa etphatna, kikupna cihte kiciantak in neih den huai hi.\nHih Zomi Assembly pipen tangpi tangta kikaihtuahna khawmpi khat mah hi aa, a khua bel kikhel zel thei hi. Kum 2 khatvei ta hi in, Zomi Assembly a kibawl kum pen Zolympic kibawllo ding cih bang hileh vai tampi zang tuam ding hi.\nOlympic programme dan mah in a ni, a khua kibang ding aa, mipite in a lunglutzawkzawk uh en ding, thapia ding hi.\nHih Zolympic pen tangpi tangta kikaihtuahna khawmpi khat mah hi aa, a khua bel kikhel zel thei hi. Kum 2 khatvei ta hi in, Zomi Assembly a kibawlloh kum pen Zolympic kibawl ding cih bang hileh vai tampi zang tuam ding hi.\n⦁ Myanmar Gam pua aa Zomite mimal kim khatciat, Zomi Innkuan Kipawlna ah lutna tawh Zogam Government makaihna tawh kizopna hi pah hi. I tuntunna pan Gam leh minam aa ding khutkhat tawi khekhat khai in mapan theihna lampi hong om ta hi.\n⦁ Zomi Innkuan ah lutna pan Zomi Innkuan Makai kisuak thei hi.\n⦁ Zomi Innkuan Makai suahna pan LZI makai kisuak thei hi.\n⦁ LZI ah EC a suak khempeuh lak pan 2 a kitelkhia pen Zogam Government a suak ding ahihi.\n⦁ GZA pen mipi in popularity leh brand influential tawh point-out aa a kitelkhia hi ding aa, tua lak pan 2 zongh Zogam Government a suak ding ahihi.\n⦁ I ki apna pawlpitek ah I siate, I makaite in GZA tung Zogam fund sum a na piak naak vua leh Zogam Government makaihna tawh kizopna hi pah hi. I tuntunna pan Gam leh minam aa ding khutkhat tawi khekhat khai in mapan theihna lampi hong om ta hi.\n⦁ GZA aa piak ding Zogam fund sum pen mimal tung ah don huailo hi. Pawlpi siate in zongh pawlpi mite tung ah don huailo hi. Pawlpi fund sum pan eu khiat huai hi. Pasian thu tawh kituaklohna zongh om tuanlo hi. (Sehsuah zongh, sia tading, mizawng migen thei tading leh pawlpi mi cimawh tading aa khen dingin Lai Siangtho in a gen hi aa, Zogam fund ah a paite mizawng cimawhte aa ding mah a hihi.)\n⦁ Myanmar gam sung aa saptuam pawlpite in, a mau kihelna Diocese, Convention or Association, District cihte ah panmun a neih toh vua leh ZRU ah EC suak thei uhhi.\n⦁ ZRU ah EC a suak khempeuh lak pan 1 a kitelkhia pen Zogam Government a suak ding ahihi.\n⦁ Independent in union election ah meekuang lui aa a zote TNT a suak hipah hi.\n⦁ Political party khat peuh pan union election ah meekuang lui aa a zote TNT a suak hipah hi.\n⦁ Kumpi nasem Zomi khat peuh a za khang semsem in union level leh state/region level ah ulian a suah naak leh TNT a suak hipah hi.\n⦁ Tua TNT a suak khempeuh lak pan 2 a kitelkhiate pen Zogam Government a suak ding a hihi.\n⦁ Myanmar gam sung aa Unions 6, ZHRW 1 leh Departments 2 kigawm pen ZNCM hi aa, ZNCM kipawlna ci in a tuam aa om tuanlo hi.\n⦁ Zomi, Namke, Khua kipawlna khat peuh, ZNCM sung aa union, department khat ah a lut naak aa leh Zogam Government makaihna tawh kizopna hi pah hi. I tuntunna pan Gam leh minam aa ding khutkhat tawi khekhat khai in mapan theihna lampi hong om ta hi.\n⦁ Tua union or department khat ah a lut kipawlna sung ah a omte tua a lut kipawlna ah makai suak thei uhhi.\n⦁ Tua kipawlna aa makaite union or department a lutna vuah EC suak thei uhhi.\n⦁ Tua union or deparment aa EC suakte Zogam Government suak thei hi.\n⦁ Unions or Department khat ta tek pan Zogam Government Cabinet sung ah mi 1 ta tek kihelkim hamtang ding hi.\n⦁ Unions leh Department kigawm ZHRW tawh a vek un 9 pha a hihman in ZNCM pan Zogam Government Cabinet sung ah mi 9 hi ding hi.\nThukhun tuamtuam aa kipan kilamzia ding, nasep dingte leh nasepzia dingte a kisam bangbang, a hunhun in, hih Zogam Government ii makaihna tawh kikalsuan toto leh Zomite khangto diamdiam dingin ka um hi. Biak Jehovah Pasian in Zogam leh Zomite hong lamsang semsem tahen. Amen.\nLian Than Tuang Thuluui/Articles\nItem Reviewed: ZOGAM GOVERNMENT ROAD MAP FOR ZOMI STABILIZATION. A Platform for Worldwide Zomi | Tg. Lian Than Tuang (Tuang) Description: Rating: 5 Reviewed By: cinpuzomi


url: =Tulaai Leitung Thuthang Tuamtuam Updates August 18, 2015 :: ZOMI DAILY\nTulaai Leitung Thuthang Tuamtuam Updates August 18, 2015\nposted on 19 August 2015 at 9:20 am Lomkholna: Khawmpau, Myanmar, News, World, Zomi\n· Leitung piancil pan kipan kipan aom ngeinaai lo Zomi te Taangthu thak onggelh khiading in 2015 kawlgam kiteelpi ciang Tedim gam khenpan Zomi Numei 2,Tonzang pan Numei 1 in MP demding uhhi. Hih peen Zomi te Leitung Level a Pasian in onglapsaangna lahna ahihi. Khalkha lamte bang Numei kuanglui cihthadah in Pasal nangawn cingzolo uh ahihman in Zomi te lak a Uino pawlkhat anacial simsim uhhi.\n· Indonesia gam Papua mualtung a August 16,2015 ni a akia khualzin mi 54 apua vanleeng peen Indonesia thunei te in August 18,2015 ni in vatawm zo taktak ta uha, Misiluang 53 tawmkhia uhhi. Apoi na mahmah diakkhat ah hih vanleeng in micimawh huh nading $470,000 apua hi a kaangtum hileh kilawm sawnsawn hi. VOA\n· Nung sung a thuthang pawlkhat leh facebook a imuh Tura Swe Mann kiman cihtawh kisai in kiman hilo in USDP Party pan kihemkhia hi a Upper House Speaker seem laai uhhi. August 18,2015 ni a kibawl kiteelpi ma ading anunung peen Parliament khawmpi ah Pi Suu Kyi in Swe Mann tawh kipawlkhawm ding cih taangkokhia taktak hi. BBC\n· US gaal kaap Training lak ah ahaksa peen phialding a kilam en Army Ranger Training gualzawhna pawi August 20 niciang Georgia state ah kibawlding a tuamun ah alamdang mahmah Numei 2 in gualzawhna ngahding uhhi. Hih Training peen ni 61 sung hia nikhat nai 20 Training ngeekngeek in tawmvei ta bek ihmu uhhi. Training kahvekpi Pasal 380 leh Numei 7 lakpan Pasal 94 leh Numei 2 in gualzawhna angahding ahihi. BBC\nPrevious: A theihuai Hai 2 thu\nNext: Na up hetlohding na lungsim in hongkhem nam 7 te\nZAM Thupuak :: 20 May 18 (ZAM Palai kiteelding)\nSigal Ka Hawhna Khat Ah ~ Hau Za Cin\nZoMWA makaihna tawh Zomi Media Development Forum nuamtak kizo\nAustralia ah numeino khat innkuanpih te muhna ah Shark ngapi in petlum\nKawlgam Tanakha kidop huai ci’n New York zato khatah Warning kisuang ~ ZD\nUN vai thuthang: Australia PM in Myanmar Refugee tampi laksawm\nTedim Post :: 29 September 2014\nNu Piang Ngaih Don’ innkuanpih te tungpan tangkona


url: =Sumkuang in a Lii khuat, Numei in a Maa khuat ~ Thang Za Khen :: ZOMI DAILY\nposted on 24 May 2020 at 7:01 pm Lomkholna: Article, Innkuan\nEi Zomite sungah numei khat leh pasal khat a kiten ciangin, a pasal pen mopa kici a, a numei pen monu kici hi. Mopa’ innah monu kipi hi. Tua ahih manin paunak in ‘Sumkuang in a Iii khuot, numei in a maa khuat’, na ci hi. “Numei leh balpi a tukna zil hi”, zong ki ci hi. Sumkuang pen a kituamna a khauh mahmah ganhing ahi hi. Mo pen Jesu Khris itna, thuman thutak, lungdamna thu tawh khauhtak a akituam Khristian mo ahih ding thupi hi.\nSumkuang in a Iii khuat hi. Nuntak daina munah khuat hilo in nuntak thuk pekah khuot in, mainawt pah hi. TuiIi ama’ khuattawm hilo in a thuksa tuili ahi hi. A khut a khete midangte a cia pha selo ahi zongin kuhkalna tawh khuat kiamkiam a tumsuk ciaiciai hi. A tunglam a daina lamah mawk lamtoh lo in a thukna a Iii zuan in om den in kikhual ahih manin nuamsa in bit a, a hampha hipah hi.\nSumkuang tawtawn cih kigen ngeilo hi. Sumkuang pen tuii nei nam hi a, piaunel lakah tui a tha hi. A keuh ciangin a note la in tui ah kem leh khoi in vak hi. Sumkuang pen a migi, lungduai leh a kiniamkhiat mahmah hithiat hi. Ganhing dang banglo in thukhuol, khinkhai in migi mahmah hi.\nMo pawlkhatte in:\na. A teekte it masa lo-in amah ki-it masa leh ut hi.\nb. A teekte mai et lo-in amah kimai et leh ut hi.\nc. A teekte zah lo-in amah kizah leh ut hi.\nd. A teekte thu dong lo-in amah kidong leh ut hi.\ne. A teekte thupisim lo-in amah ki-thupisim leh ut hi.\nA tuh bangbang a at ding hinapi, mo pawlkhatte in a tuh lohpi at sawm in a sawtloin amah zong teek ahih ding ngaihsun lo hi. Mo pianzia dingte in:\n1. Huatna, ki-elna a omna ah kilemna a piengsak ding.\n2. Kimuhdahna, kitelkhialhna a omna ah mawh maisakna khahkhia ding.\n3. Dahna kahna ah lungnop khamuanna a piakhia ding.\n4. Khuomial lungzinna munah, lametna khuovak a taangsak ding.\nA mel hoihlo-in simmawhna, zahkona a thuak zongin sumkuang bangin na khempeuh thuak zo ding hi. Lawhcinna, gualzawhna a ngah bangin simmawh engbawlna, kosiat, gensiatna thuak zo in a innkuon a lawhcing, nuntak nuamsa a suak sak mo ahih ding hoih hi.\nSumkuang pen bilpi in simmawh lua hi. Sumkuang pen hi hehu, hi biangbuang, hi tengtung, hi velvul het lo ganhing ahi hi. Tua bang teng hang tawh gualzawhna, lawhcinna a ngah bangin mo in thuman, thutak leh cihtakna tawh a lawhcing ding hi. Sumkuang in tuisung ganhing dangte tawh kimudah loin, an kituh lo-in, ki-ensan lo-in ki-it, kilem, kithutuak in a liitaw khuot den hi. Tua bang in a om ciangin a omna tuisung nuamsa hi. Mo in a lutna innkuonte beh leh phung, u leh nau, sanggamte nuntak nuam in a nuntak zawh nading hanciam a a lawhcing mo ahi dingin Topa’n thupha hong pia ta hen.\nSumkuang tawtawn lo-in mailam nawt in ama thaneih zahzah tawh amai khuat in a pai kiamkiam bangin numei in ama a khuot ding thupi hi. Mawtaw zong a nungtawn thei dingin a kibawl hangin a kul mahmahna bekah nungtawn hi. Van tampi pua in nungtawn leh a tuk khak ding lauhuai hi. Van tampi tawh nungtawn pen kibut tawh kinaih hi. Van tampi pua in a suk a to, a kawi a mam in mawtaw a pai bangin mo zong a van gik tase leh zong mainawt in a pai hoih hi. Mihingte bawlsa mawte leh ganhing zong a kul mahmah ciangin tawtawn bek a, tualo peuhmah mainawt in a paipai mah ahi hi. Mailam nawt ding pen leitung ngeina ahi hi.\nLai Siengtho (Ruth l:16-18) ah Ruth in nunglam ciah sawm peuhmah lo-in a mailam nawt tentan numei hi a, lawhcing, nuamsa in Jesu pianna ding khanggui a suaksak zawzen mo ahi hi. Lot’ zi zong nungkik cih thadah nunghei hang bek in cimawh pah hi.\nLeitung hun zong tawlnga lo-in mainawt in a paipai a tuni, tukum sung hong lutpih ta hi. I nuntakna ah hun delh in mainawt in i paipai kei leh pilna, hauhna, nopna, damnate in hong paisan mengmeng a, nungdelh niloh pen baih lo ahih manin a hun tawh ton a mainawt ding thupi hi. I phak zawh, i lap zawhna dingin mainawt in delh in, pha in ton khawm ni.\nAmerica a lai at minthang mahmah khat ahi Alvin Tiffler in, ‘Leitung pen hun kikhelna zui in khenpi thum in kikhen hi. Khatna – BC 8000 – 165 AD hunsung pen mihing’ tha leh ganhing’ tha tawh lokhawh hun (Living Battery Age). Nihna – AD-1650-1980 sung pen Set (Engine) tawh nasep leh nuntak hun. Thumna – AD 1980- tu 2006 ciang pen meitha tawh kisai van zatte (Electronics) hun na ci hi.\nLeitung bup in ni leh kha bek zangin i hun ngah zah kibang napi, i khantoh zia kibang lo bek lo in kikim vet lo hi. Leitung bup kipawlna UNO pan in UNICEF, UNDP-te leh leitung gam tuamtuam pan gam zawngte khantohna ding, mainawtna dingin lainatna lianpi tawh hanciam uh hi. Tua mah bangin ei zong ‘Nu’ mainawt hi leng. Cii leh sa bek hi lo-in upna lamah zong hanciam ni. LST in Filipi 3:16 ah, ‘Bangbang hita leh i tunna ciangciang panin mainawt ni’, a cih bangin Khrist ‘ mo, Khristiante a mainawt Khrist mo hi le’ng maw.\nMrs. Thuami Singson in ‘Mo leh Teek’ kalthu a atna laibu sungah nam 35 khawng sung pan nam thum en pak ni:\n(1). Na nunglamte’ kiangah hawh thithe kei in.\n(2). Na pianna na nu leh na pa leh na teeknu na teekpa na itna kibang sakin.\n(3). Innsung na sep ding leh nek leh dawn ding donlo in na pasal tawh nunglam ah hawh pahpah in an nesa in ciah lailai na hih manin innsung kisamte en manlo hiteh. Hih in a kilawmlo mahmah mo omdan ahi hi ci in na at hi.\nRev. Dr. J. M. Ngul Khan Pau in a lai atna sungah “Mihingte’ kisaktheihpih mahmah thu nam li om hi. Tuate in Minam, Kampau, Dinmun leh Nunglam (nu Ie pate, sanggamte) muanna hi.” ciin at hi.\nPasien in zong numei limlim pen a kiniamkhiat ding leh pasalte’ thu mang ding ci hi (I Korinth 11: 10; 11:3, Efesa 5:22-24). DL Moody in leikuak a thuk zawh peuh leh a vung tui tam semsem hi ci hi. Kiniamkhiatna in thupha ngahna tuilipi ahih ding ahi hi. Numei/mo limlim a kiniamkhiat zawk ding ahi hi.\nEngland kumpinu Elizabeth a khanlai in, ni khat, a pasal a lupna khan (room) sungah om hi. Kumpinu zong tua khan sungah lut nuam in kong kiu hi. Kumpipa in “Kua na hi hiam” ci in a dot ciangin kumpinu in, “England Kumpinu hi ing” ci hi. Kong hon lo pah ziau hi. Kong kiu leuleu a, “Kua na hi hiam” ci in kumpipa in dong leuleu hi. Tua ciangin kumpinu in, “Keimah na zi Elizabeth hi ing,’ a cih ciangin kumpipa in lutsak hi.\nInnkuon sungah zi, lawmnu cih pen MO himawk ahih manin min leh za leh thuneihna a nei zongin kizang thei mawkmawk khol lo hi. Late 45:10-11 sungah, ‘Na mi leh na behte mangngilh in na Topa mai-ah kun in,’ na ci tangial hi. Ei’ pilna, liatna, nunglamte’ pilna, liatna, hauhnate suanna in mainawtna man hi khollo hi.\nI Peter 3:1-6 sungah zi leh pasalte gamtatzia dingte na gen hi. Sarah in a pasal Abraham ‘Topa’ na ci hi. Numei mainawt nuam khatpeuh pen ki niamkhiat limlim ding hi.\nThugensiem khat in, “Kam sunga leii leh ha kipet pet thei hi ci hi. Leii in ha pet ngeilo in, ha in leii pet bek hi. Ha pen saguh hi a leiipen a nem mahmah satak ahi hi. Ahi zongin Hatang teng a kiat khit ciangin leii satak pen bangmah ci nailo zen hi. A nipzaw a nemzaw leh a kiniamkhiatzaw mah gual zo in tozaw hi.” ciin a gen hi.\nKhatvei khuata khat ah a teekpa in a monu kiangah, ‘Na ciahna ding theilo na hih leh hih lai hi” ciin innpua lamah kai khia hi.’ A monu in, ‘Ciah leng zong hong sam kik veve nuteh, ciah nuam themthum keng e,’ ciin a teekpa kiangah, ‘Pai aw inn sungah tum ni,’ ci in leh kaih hi.\nTua monu a mainawt mo hi a, kuamah in ciahsak zo lo hi. Mo pawlkhat mainawt nuamlo in a ciah dingin kithawisa in a om hi. Tua bang mo pen mainawt naksangin nung leh ma sutuah in buaina a piengsak mo hithei leI ngel hi.\nA mainawt numei khat in a nunglam a suan loh mah bangin a nunglam ten zong sai lo pah hi. Mo pawlkhat in a nunglam suangin a nunglam thuko in a nunglamte’n zong sai lua ahih manin sehnel tunga kilam inn guah zu tui khang in a nawkpuk bangin innkuon sung siatna hithei tawntung hi.\nZomite’ paunak khat ah, ‘Sakhi in a tatna ding kuam kua khuol,’ na ci hi. Mo in zong a gamtatna ding a khuol ding thupi hi.\nMo khat a teekte’n deih vetlo uh ahih manin a teekpi in khuadam mahmah laitak in bal teh tunga tui vung in a pum kawt ding ngimna tawh bal lei kho dingin sawl hi. Amah zong kuonin a bal lei khawh kawm in la khat phuak in sa hi.\n(a). Sebal phungpha dai guabang hah dih ning e, Kuambang ka luah lo zongin phungcing hen aw.\n(b). Kuambang luah lah lianu lungsit kei ning aw, Ka nua ciangah mim leh sawmtang huai hen aw.\nTuabang a a lasak pen a teeknu in a na ngai sim khinkhian hi. A lungsim hoihzia a theih ciangin ma nawnlo in a itna a kuang semsem hi. Tua nungsang a innkuan nuamsa a suak uh hi. A teekte leh a mailamte’n a it loh ciang, itna leh hoihna tawh a thuak mote pen hoih in hampha zaw hi.\nThu khat leuleu ah mo pen teek hoih kisam leuleu hi. Ruth’ teeknu Naomi pen a hoihna a kigen tamloh hangin teeknu hoih mahmah hi ding hi. A pasal leh a tapate’ damlai in mote a gawtbawl hileh tuaci lo kha mai ding hi. Piancil 27 :46 sungah Esau in minam dang numei zi in a neih manin Isak leh Rebecca heh mahmah mawk uh hi. Rebecca bangin Jacob in minam dang nei lai leh kei adingin hin man omlo ding hi ci lieng hi. A pasal leh a tate’n sihsan vat hileh a mote in amah it leh ngai in kaplo mai ding hi.\nMo i cih pen innkuon omsa khat a va behlap hi a, ama hangin innkuan mimal kibehlap tuanlo hi. Ba’m cih leh amah leh a pasal in pumkhat ahi hi. Marka 10:8 sungah pumkhat ci khin ahih manin a zi in ciahsan tase leh kiam tuam lo khat mah hi veve hi.\nTua ahih manin lungkim lohna neuno khat peuh hangin ciah dinga kithawi pah lunglung kul masa deksuai lo hi. A ciah teitei leh bel a pasal phelkhap suak ahih manin mi that ahi hi. Pasal dang va nei leh tuapa pen ang a kawm suak sawnsawn hi ci-in LST sungah Jesu in hong hilh hi. Tua bang gamtatna pen mawhna lianpi suak in i thupha ngah ding hong kikhaktanna zong suak thei hi.\nTeek simmawhte bang tawh kibang hiam i cih leh – sing hiang zam tungah tuang kawm in tem tawh a bullam satsat in mihing tawh kibang hi. Teekte pen thupha nak, thupha gui hi a, kitansak kha kha kei ni.\nNumei ahi mo in a lutma in a lutna ding innsung a mit dim in en masa henla, a lut-khit ciangin a mit kimkhat in khuodak in khua-en zaw hen. A kimuhmawh bawl ding leh upate’ pau in ‘cilIum tawh valh’ ding a hun khop om cih theisa in a kuan ding hi. Hanciamna lianpi tawh innkuan hoih a suaksak ding ngimna tawh gamta khawhek ding hi.\nNumei pawlkhat hangin nupa kal, innkuon sung bek hilo in khuosung gamsung, gam khat leh gam khat kikalah buaina, kidona pieng thei hi. Ahi zongin gam khat leh gam khat kumpite in zong tanute mo a kilakna hangin zong kilemna piengthei leuleu zel hi.\nMipil tampite leh lai-at, laibu bawl tampite in Mo nuntakzia ding tampi tak mah na ciamteh uh a, tawmkhat hih bangin gualsuk pak ni: –\n1. Mo hoih in a pasal it ahih man in a pasal’ nu leh pa leh sanggam innkuonpihte zong itpah hi.\n2. Amah mo leh zi ahih lam kithei in, pasal a beel ahihna kiphawk in kiniamkhiat den hi.\n3. A teekte’ tungpan thupha luang ding kidop siemna tawh gamtang den hi.\n4. Mo ciahciah cih pen minsia ahih manin ciah ngeilo a, a innkuanpihte’ theihpih loh in nunglam ah bangmah puak sim ngeilo hi.\n5. Pasal a neih a kipan in a minam a beh a phung leh a biakna dongin a pasal’ hihna theisiem pah hi.\n6. Nunglam a kawm ciangin a pasal ahih kei leh a pasal sanggamte khat peuh tonpih in amah guak in a nunglam hawh mengmeng lo hi.\n7. Nunglam a phak ciangin a teekte lam a a puak ding na neng no khat peuhpeuh a hizongin vaihawm hi.\n8. A pasal’ sanggam lamte’ innah zong hawh zel in amah bek hilo-in a pasal ahih kei leh a pasal’ sanggam lamte khatpeuh mah tonpih ham tang hi.\n9. A teekte’ maiah a tate taii in vua leh sat ngeilo a, tuabang a kul ciangin zong a teekte ot dan siem in khiatbawl siem hi.\n10. A teekte pen nu leh pa mah ci in sam ciatciat a, a pasal’ sanggamte zong u leh nau mah ci in sam pah ciatciat thei hi.\nSumkuang in a Iii khuot, numei in a maa khuot i cih mah bangin, a khuat siem in phuai lo hi.\nNumei leh Balpi:\nBalpi a tukna zil kici leuleu hi. Lei hoih leh mang khawngah bal pen phungpha in a pigol a, a ke tam hi. Mote’ lutna innkuan zong a hoih kisam hi. Tuamah bangin ei tapidawte Jesu’ mo hi hanga – Pa, Tapa leh Kha Siengtho’ innkuan a alutte i hih ciangin phungpha, ke pha leh a taksa mahmah i suah ding himawk hi.\nNumei, Mo leh Christiante in hih thute limtak ngaihsun in kiniamkhiat ding, thuman thutak ding leh cihtakna’ tawh MO HOIH ahi tek dingin Topa’n thupha hong pia ciat ta hen.\nNumeite/Mote’ dinmun ding leh nuntak zia ding hih i kikup thute pan in ei Zomi thu um mite khempeuh in eimah mimal tek zong Khazih’ mo i hihna tawh ngaihsun kawm in – Jesu pen i pasal, Pasien pen i teekpa bang leh Kha Siengtho pen i sanggam ci in ngaihsun ding hi hang. Khazih leh Pawlpi adingin i tunna ciang pan in hanciam ciat ding hi hang. Vantung Iii khuot tek ding, Singlamteh leh Jesu masuan in mainawt tek ding hi hang. Bang hang hiam cih Ieh Pasien a it khat in a innkuonpihte, pawlpi mite, a minam, a gam Ieh lei it hamtang hi. Zomi tapidawte zong a tuaci thei ciat dingin i Topa Pasien in thupha hong pia tek ta hen. Thang Za Khen\nPrevious: Sia David Lah tawh kisai mipawlkhatte’ lungsim le kadeih thu\nNext: Kisazaw (Counterfeit) ~ Evan. Suangh Dal


url: =Ka Nu Niang Za Go ( 1926 - 1969 ) - TUNGZANG NEWS\nKa Nu Niang Za Go ( 1926 - 1969 )\nA pianna nu leh pa: Ka pu min Thang Khaw Suan, Buansing beh hi. Ka pi min Awn Khaw Ciin, Thawmte beh pan hi. Amau sung pan ka nu Niang Za Go, Suangzang khua, Tedim pan kigamla lo ah 1926 kumin piang hi. Ama pianpih sanggamte Huai Khaw Dim, Nem Za Ciin, leh Khai Khaw Gin hi uh a,a vek un hong beisan khinzo uh hi. Ka pu Thang Khaw Suan pianpih sanggamte min Lun Khai, Kham Cin leh Khai Khaw Suan te ahi uh hi. Kawlgam panin Mizogam ah na pem uh hi.\nKhristian suahna: Kum 1940 kum bul lamin Pasian sungah dangtakna nei ahih manin Khristian na suak a, amau innkuanin Jesu Khris upna hangin dawi leh kau biakna nusia uh hi. Kum 1943 in Pastor Siamhnun khut panin baptism na tang hi.\nPasal neihna: December 12, 1944 kumin Darngawn khua ah Pastor Kaplung khut tung panin ka pa Thuam Za Gin tawh pumkhat suahna na nei uh hi. Tua kitenna ah ka nu lawm Vial Khaw Nem hi a, ka pa lawm Vial Khaw Zam ahi hi. Khristian a suahpih uh a lawmte Khen Dai leh Thang Za Do te'n Darngawn khua dongah na uap uh hi. Tua hun lai-in Pastor khawng Murlen khua ah omlo ahih manin tuiphumna leh kitenna nei nuamte'n siate omna khua ni nih ni thum khe tawh na zuan uh hi. Ka nu leh ka pa pen nu leh pate' gawm hiloin amau mahmah a ki-it ngiat kiteng ahi uh hi. Tua hangin ko a tate'n amau a kitot lam, a kihehsan lam ka mu ngei kei uh hi.\nPasian thu leh la: Sangkahlo ahih manin Labu leh Lai Siangtho sim theih nadingin a lawmte'n sun ann “Annthawl” tungah A AW B CH cih na gelhsak a, tua panin laisim kisinin ama ading khop labu leh Lai Siangtho na sim thei hi. Ka pa tawh a kitenna uh certificate ah ama khut tawh a min a gelh ka mu ngei hi. Ama la deih ko a tate'n ka theih uh Lusei la nih om a, amasa pen:\nKum tamtak ka vah bosan hnu pawh in\nHmangaihna in min lo la veng zela\nEngkim a ka engkim i ni Lalpa\nLeilung hi fakin zai rawh se\nAw Isu ka lam rawn hawi leh rawh\nLalpa i kong bo in ka vakvai e.\nAw Lalpa i malsawmna hlu\nKan engkim chungah a lang\nI thu lo chuan kan nunna hlu,\nKan neih zong nen a ral ang\nKan fak a che, kan fak a che\nI khawngaihna kan hmuh hian\nI khawngaihna kan hmuh hian cihte hi.\nMizogam ah Presbyterian Pawlpi nuaiah Pasian na mu ahih manin khalam kalsuanna leh lungdamna a tamzaw Lusei pau hizaw hi. Kum 1950 kumin Murlen Pawlpi sungah Numei Hanciam Pawl na kiphuan a, ka nu leh a lawm Vial Khan Cing in na makaih uh hi. Pu Khai Lian Nang amau President ahi hi. Ka neu lai-in Khristian Hlabu kici ka nu in beteh a zuakna sum tawh a lei lam ka phawk hi. Tua labu sunga late amau ommuan khawngin sa thei zel hi. Nitak lup hun ciangin Joseph, Daniel leh a lawmte tangthu hong hilh a, tuni dongin ka bilkha-ah luai lai hi.\nKa nu mizia: Mi tawh kiho nuamsa in mi tawh kikholh zong siam hi. Aneu a lian hopih in maitai mahmah hi. Minam dei nei loin mite lawmbawl pahpah hi. Nasep thanuam in lokhawh singpuak hahkat hi. Lo lianpipi nei in tawlnga loin nasem a, a ci dam ahih manin nuamsa hi. Ka pa'n hong genna panin, “Na nu in ka nu leh ka sanggamte hong itsak a, maitai takin hong kepsak hi,” ci hi. Amah mi thadim, mi kizen mahmah, kamsiam leh kamnem ahi hi.\nKo a tate'n ka phawk dan uh: Ko unau sung panin nau tum pen Gin Khan Cing in ka nu uh a sih in neu lua lai ahih manin a mel cih zong thei manlo hi. Ahi zongin pianna nu a ngaihsut simin, “Pasian thu ah ama hihtheih ciangciang a hanciam manin tuni in ko a tate zong Topa mah beel dingin a hanciam innkuante ka hi uh hi,” cih leh “Amah Pasian upna siangtak nei a si ahih manin ni khat ni ciangin Pasian angsungah kimu kik ding cih ka um hi,” ci hi.\nKa nau Suak Khan Mung in, “I nu pen kei khua theih ma in hong sihsan ahih manin ka mit tawh ka muh gen ding thei keng. Ahi zongin mi hong genpih peuhpeuh in mi hoih mahmah hi, hong ci ahih manin mi hoih dingin ka um hi. A sih ding kuanin a khut tawh hong lawngin tua ciang ka khut hong len hi. Ni khat ni ciangin tua khut in vangamah hong lawng kik ding hi cih ka um hi,” ci hi.\nKa nau Cing Sian Dim in, “Ka khua theih tung panin hong beisan dong, i nu lokuan hong tun ciangin maigum leh hehsa in inn hong tun lam ka mu ngei kei hi. Lokuan hong ciah i muak ciangin maitai takin hong hopih tawntung hi. Sunkhua nasem khua-ul kai kawmin sing leh vokann ding khawthang lopa (Bawngek lopa) gim namin inn hong tun ka mangngilh thei kei hi. Tuni dongin tua lopa gim ka zak ciangin i nu gimnam in ka ngaihsun lai hi. Nipi zingsang simin ka lu hong sawpsak, ka sam sathau hong nilhsak hong pheksak den hi. Ama kammal ka mangngilh theih loh ahih leh Zato inn pan Lian Cing (nautum pen hong beisan khin zo) kem a sunhun inn lam ciah dingin ka kithawi ciang, 'Na nau hoihtak na kemin aw Dimboih' hong cih ka bilkha ah gingging lai hi,” ci hi.\nKa u Ning Sian Cing in, “I nu in hong kamhilh ka mangngilh theihloh khat, “Pasian zahtak ding, Amah beel tawntung ding, tua hi leh vaikhat peuhpeuh hong saisak ding hi,” a cih leh, “cinat lunatna nei leng ann zong ne loin hong kem hong khawi hi, Nipi zingsangin Lai Siangtho a sim ka mu thei tawntung hi,” ci hi.\nKen ka mangngilh theih lohna tampi sung panin, 1968 kum in Class IV ka sim lai-in Imphal ah excursion (khuapi en dingin) pai ding ka kithawi uh hi. Ka nu in zingann a ka nek dingin a buhpal hong puak, khinpi tungah pho in a gamh mengmeng nadingin sing tampi a khul hi. Tua buhhum pen zingsang nai li khawngin tho in su mengmeng a, zingann in buhsih in hong huansak a hong nesak hi. Vaimim ne in Imphal lam pai leng sunkhua in gilkial ding hong khualman ahih lam ka thei hi.\nKa neu lai-un Nipini simin Bungmual khua ka pute kiangah hong hawhpih den hi. Pu Kham Khual, pu Cin Khaw Zam leh pu Nok Za Chin te inn khawngah ka hawh koikoi lam uh ka thei hi. Bungmual khua ka neutung a kipanin khuanuam in ka ngaihsun hi. Tua Bungpi omna, Lamka tuilakna tuibul kici khawng leh a khua sungah leihawm saupi paitheihna om a, ka neu thutheih ahi diam - thampi, gulpi lampi hi - kici ka zuih khak lam ka thei hi. Khatvei Thenmual khua ah buhpal la dingin ka nu tawh ka kuan uh hi. Tuitha lui na khang a ka nu in a lei i tot sangin khuakhal lai lei kidawh tua tawn ni, ci-in tui in tuum khin napi a sik phei leh tuisungah tumsuk dekpah hi. Ka dipkua lua in ka kiko kha hi. Tuni dongin tuikhang ka muh ciangin ka om a nuam kei hi.\nJune 9, 1969: Ka nu in ka pute ngai mahmah ahih manin ka pu Khai Khaw Gin, pu Suan Eng te in Bungmual panin Tahan ah hong pem khiatsan uh ciang Lamka a ten ding a lungsimah om nawnlo hi. Kei lai theih ding deihna in lenkip hi kei leh ka pa tawh Tahan lamah pem ding na gengen khin uh hi. 1968 kumin amau zong thukhensatna na nei uh a, Topa in cidamna hong piak leh 1969 pawltaak (anlak khit) ciangin inn leh lo zuak in Tahan lam ah pem dingin na kithukim uh hi. Ka neu lai thu theih danin ka papi tate u Ngul Khan Nang leh Tangnuam khua a ka ni uh Dim Za Ning te in niangtui tawh pemlo dingin hong kho uh hi.\n1969 May kha panin damlohna tuamtuam hong nei a, Lamka Zato innpi ah va lum hi. Tualai-in ka theihkhialh kei leh Lamka Zato inn ah MBBS khat bek om hi. Ni 20 sung khawng damlo in a lup khit ciangin hoih lam manawh theilo hi. Doctor in Imphal ah paipih dingin hong sawl hi. Sum leh pai neih loh manin - sih hun ding hong tung ahihleh si ding, damna Topa'n hong piak leh dam ding ci-in hong gen ahih manin tua Zato innpi ah om suak ding ka khentat uh hi.\nKa mangngilh theih loh ahih leh June 9, 1969 ni-in ka sangkahna Tangnuam Model High School ah Class V laivuanna ka nei uh hi. English I & II laivuanna nei zo ka paikhiat leh ka khuapihte khat un, “Na nu si kici za lo na hiam?” hong ci hi. Inn ah pai mengmengin ka naupa Suak Mung tawh Lamka Zato innah ka pai vingveng uh hi. Ka nu na gim mahmah a, pau zo nawnlo hi. Ko unau hong muh ciang a khut hong khak a, “Paupu, Mungno,” hong ci hi. Tua hong sap kawmkawmin Suak Mung a lupna tungah kahto a, kei a geiah ka ding hi. Ka nu nuntaklai khut ka let tawpna ding ahih lam ka theihloh hangin a nak ciangin a gawlgui kikai in gim mahmah hi cih ka muh ciangin ka lung hong khamsak lua hi.\nTua sun hunin, ihmu lah hilo ahih hangin a manglam hileh kilawmin, a pianpih a u Awi Khaw Dim (Rev. Khup Za Go nu) sam thei zel hi. Ka pa kiangah, “Imphal lamah hong paipih sawm ken, kei nungta zo lo ding hi ing,” na ci hi. Tua bangin ka nu lupna geiah naupang cimawh lungkham minute sawm khawng ka om zawh uh ciangin Doctor pa hong pai acih manun ko innpua lamah ka piakhia uh hi. Suak Mung tawh nitak ann ding kihuan tua hospital geiah ka ne uh hi. Tua bangin ka om zawh uh a sawtlo in siapi Shing Khan Thang hong piakhia a, “Nu Niang in hong paisan ta ei,” hong ci hi.\nTua ni a kipan ka leitung nuntakna hong kilamdang suak hi. Pianna nu in hong sihsanpah dingin ka gel khakloh manin Zato inn ah a om sungin ka veh kha kei hi. A sihma in hun tomcik sung zangkhawm kha ka hih man un manpha kasa hi. Ka nau Suak Mung tawh i nu’n hong sihsan ahih ciang ci-in khe tawh inn lamah ka ciahpah uh hi. Sausim ka pai khit uh ciangin Ambulance tailai ko kiang hong tunga, hong khawl a, ka nu luang hong kha ding ana hi hi. Tua ambulance tawh ka pai uh a sawt loin Kawllam pute khat zong hong tuanga mawtaw laizangah ka nu puan kikhuh a muh ciangin, “Niang Za Go, nang zum lo maw, banghangin ko teng hong tusak a, nang lum na hiam,” ci-in hong kitom hi. Naupang lai ka hih manin lamdangsak leh ka nu taai ahih manin a gilo in ka ngaihsun hi. Ahi zongin ka theih kikkik ciangin amah a ‘kap’ na hi gige mawk hi.\nZankhua in mipi lengkhawm uh a, kei ka hih leh ka pu Khual Khaw Zam te innah ka giak hi. Ka mangngilh theihloh khat om-ka nautum pen uh Ning Lian Cing, nawine lai a ka nu in sihsan ahih manin tua zan zankhua in Nu Zel Za Niang in a nungzangah a pua hi. Thingkangphai Presbyterian Pawlpi in zong zankhua in hong uap uh a, ka nu khakna hun zong hong nei uh hi. Ka pa sihni in zong tua mah bangin Presbyterian pawlpite'n khakna hong nei uh hi. Amau lam panin ka nu leh pa Murlen Presbyterian pawlpi makai lui ahih lam na phawk gige uh ahi tam ka ci thei zel hi.\nThukhupna: Ka nu damsung kum 43 bek ahih hangin Topa in leitung gimna gam pan hong laksakpah ahih manin ka khualzinna leh thugenna khawngah khatveivei ka ngaih ngeungau hun a om thei hi. A sih dinga hong sapna awnem ka bilkha ah a mangthei kei hi. Topa in nu hoih sung pan hong piansak ka lungdam mahmah a, ama theihna ciangciangah Pasian na beel teitei ahih manin tuni dongin ama vaang leh hong thuhilhna in hong thakhauhsak hi. Tua ahih manin, “Nu aw, nang bang a nu manpha koi ah mu tuan ding ka hi uh hiam? Nong itna, nong khualna tuni dongin ka phawk tawntung uh hi. Kam tawh i kiho theih nawnloh hangin lungsimah kong mangngilh kei uh hi. Sihna gunpi khen lam Sian angsungah dawn bang kituah hun ding ngaklah ung...”\nBy: Rev. Dr. J.M. Ngul Khan Pau


url: =Zeisu Birthday Gift Ding Bang? - Zomi Adventist Innkuan\n“Topa kei va pai in va honkhia ning….nang leitung ah va pai aa mihing te lak nungta dingin kilawm kei lua…kei mah va pai zaw ning…” ci-in vantungmite khat khit khat in Zeisu kiangah a nget uh hangin a bawlsa vantungmi te in a bawlsa mihing te tankhia zolo ahih manin Zeisu mah leitung ong pai aa ong tan dingin ong ki thawi ta hi. Vantungmite pau hetlo iin dai tak kun khikhee uh hi. A Kumpipa, Topa uh, a bawlsa mite hon khia dingin leitung hong kum suk ding hita hi. A kumpi puan suah khia in, a lu tunga om kumpi lukhu suahkhia aa PA mai ah hong kun hi. “Pa aw na deihna a ki cingsak dingin leitung ah vapai in ii tate va honkhia ding hi’ng….” ci in lungdeihna ong sungkhia hi.\nInn pan in khualzin ding khat a om ciangin hoihtak lamsap ding sum ki-puasak iin, a paina ding mawtaw, meileng, vangleng leh tembaw a ki pan ticket-te tawh kigingsa iin kipai sak hi. Nei ta kei leng ii inn mah nuam ki sa in ii nu’ huansa an mah kiduh sese hi… Kum tampi sung kimu lo ding cih theihkholh ciangin khasiat suak aa diipngek na iin bawi aw cikciang nong tung kik ding hiam….dam in kimu kik ni maw… Khitui mualtuang iin ii ki khen hi…. Asi ding aa ki khen hilo napi khasiat suak in lungneu mahmah thei hi….Zeisu a si dingin ong pai hi zen hi….\nVantung khempeuh daidiidee hi. Vantung kumpipa in vantung nusia aa leitung ong pai ding hi ta hi ven…Ahi zongin vantung tengah lungdamna om hi…A beimang ding a bawlsa a tate in nuntakna ngahna ding aa Zeisu a pai ding hita hi ven…..nuamna leh khasiatna ki gawm khawm in vantung khempeuh in Zeisu mitsuan in… “Va pai inla leitung vakhel in….(Go and change the world…)” ci in khitui mualtuang kawm in kam hong ki vaikhak uhhi.\nKhuamial in leitung khuhcip iin launa tawh kidim hi. Vantung mihonte in vantung panin Zeisu hong suahna mun dong ah a honhon in cingin muak uh hi. Khuamial lak mualtung gamsung aa tuucing te kiangah khuavaak hong puak in lungdamnathu tangko uh hi. Mipil milian te lamhilh in Zeisu kiang tun uh hi. Vantung kumpi leitung bawngbuuk sungah hong suak aa, a niampen bawngkuang sungah ong kisial a muh uh ciangin vantungmite khasia in diipngekna in om kha ding uh hi. Vantung vanglian Kumpipa in leitung a bawlsa mite, ahotkhiat ding mite lakah mun ngahlo in kuama phawklohna mun ah daitak in zin hong tung zen hi.\nTuni in Zeisu hong suahna lungdam pawi ah na ngah sum le paai, gualnopnate bek ngaihsun kei inla, Zeisu leitung hong pai aa hong suahna dingin bang teng nusia iin eite aa dingin bangzah nusia hiam cih i lungsim sungah ngaihsun pha kik ni… Suahni nei pen Zeisu hi aa suahni letsong (birthday gift) a ngah pen ei mihing te hi hang… Tuni in gamlapi pan hong pai in zin a hong tung naungek aa dingin mun aom hiam? Eite nuntakna, eimau innsung, leh lungtang sungah hong suak Naungek Zeisu bang Birthday Gift na pia hiam….????\nTags: Dr Kham Khan Khai, Events\nPrev post A Gammang Sanggamnu a ding Thungen\nNext post Tua Khuapi Siangtho


url: =News tomkim aa lakkhawm (06 February 2017) ~ TK Lian :: ZOMI DAILY\nposted on 6 February 2017 at 10:17 pm Lomkholna: News, Thangkhanlian, World\nFeb. 6, 2017: News pen a kicingin i post ciangin a sim nuam leh sau sa lua-a a phun den om se ahih manin a tom in tu ni-in pawl khat kaikhawm pak ni.\n# France thukan (investigators) ten Paris khuapi a Louvre Museum suam dinga a ummawh a matpa uh thusitna a neih hangun a mimatpa un thudotnate dawng nuam lo hi. A kimanpa in nung Friday in French galkapte tem tawh dot sawm a, galkap ten a gil na kapsak uh a, nak liam mahmah ahih manin zato inn ah kipuak pah hi. Hong damkang ciangin thusitna a kinei ahi hi. Amah pen Egypt gammi hi.\n# Saudi Arabia kumpi in a gam uh-ah phalna lai poimawh nei lo-a teng Pakistan gammi 160 a gam uh-ah puak kik hi. Tua Pakistan gambeel mi 160te Saudi gam panin Special flight tawh Pakistan gam-a om Benazir Bhutto International Airport ah kipuak kik hi ci-in Dunya News in suaksak hi. 2012-2015 kikal bekin gam tuamtuam panin Pakistan gambeelte mi 2,50,000 a gam uh-ah kipuak kik hi ci-in gen beh hi.\n# Qatar kumpi in nung kum in gam ulian tampi in siah a piak nuam lohna hangun gamdangah a sum khol simte uh a pholakkhia Panama papers ah ko kigolh kha lo hi ung ci-in Pakistan gam-a Qatar palai Saqr Bin Mubarak Al Masouri in zan in ci hi. Qatar Prince Hamad Bin Jassim Al-Thani’ laikhakte pen ama’ aituam na (private property) hi a, Qatar kumpi in hih thu kipholakkhiatna vai-ah kigolh lo hi ci hi. Panama papers in thusim a pholakkhiat manin Pakistan Prime Minister Nawaf Shariff leh a innkuanpihte min zong tuang kha hi.\n# US gamah naupang kum li mi khatin a ha a nawt loh manin a nu Iris Hernandez-Rivas (kum 20 mi) in a tanu gil peksak a, si hi. A nu in bel policete kiangah ka tanu bath room ah lut a, minute 15 khit nangawn in hong pusuak khia lo ahih manin ka va et leh bathtub sungah a lu kiphum in na si hi ci hi. Ahih hangin siavuan ten naupangnu autopsy a bawlna uh-ah a pumpi tungah sidup tampi om hi a cih manun Hernandez-Rivaz in a ha a nawt loh manin a gil ka suihsak hi mah hi ci-in kipoholakkhia hi. #Nupite a kungfu siamna uh zang siam lote zi dingin kihtakhuai kha ding hi. Lamka khua-ah zong blackbelt khatin a upa vua lum ngiau mawk hi.\n# Kuwait in zong Syria, Iraq, Iran, Pakistan leh Afghanistan panin gambeelte lutsak lo hi ci-in President Trump in Kuwait kumpi in gambeelte a lutsak lohna a Facebook ah a phat hangin Kuwait Foreign Minister in tua bangin gambeelte lut ding kidal lo a, ahih hangin gambeel nuam khempeuh lut theihna ding dalna in “blanket ban” kici bel kikoih mah hi ci hi.\n# US gam Missouri state sunga om Parkway School District a kah middle school naupang Gavin kici in President Trump in a lukhu ah “America liansak kik ni,” cih suai a kaihna a tuang lukhu a khuk leh a lawm ten bus sungah na ko gawp uh a, pawl khatin, “Kulh ciang nuam na hi hiam?” na ci uh hi. Tua bang lukhu a khukna hangin zahkona tampi tuak a, bus sungah kilawi gawpna piang lawh hi. Gavin a sang panin tawl khat sung kinot khia (suspended) lai hi. Gavin’ nu Christina Cortina in, “Ka tapa pen politics ngian zangte in etteh dingin na kizang uh a, ngawhna man lopi zang uh hi,” ci hi ci-in KMOV-TV in suaksak hi.\n# IS ten Iraq gam-a om Mosul nitumna lamah khuamite teenna inn (building) vutvang sakin tua munte zangin pusuak sungtum in Iraq galkapte dona dingin panmun dingin zang uh hi. Khuamite’ inn a vutvang sakna uh a nasep thaman dingun IS ten inn neite tung panin Iraq sum 7,000 dinars ($5 kiim) ngen sawnsawn uh ahih khuami ten cimtak mahmah uh hi. Tua bek hilo in Mosul nitumna lam humbitna dinga sumbei ding khempeuh khuamite tung panin IS ten aana tawh sum ngen uh hi. Mosul khuapi pen IS ten Iraq gamah IS caliphate (kumpi gam) dingin a zat uh hi a, Iraq galkapte leh a pawl ten nung kum Oct. 17 in “Final Operation” kici panin US galkap ten tung lam panin huhna na pia uh a, tu dong kila zo nai lo lai hi.\n# China gam-a om Zheliang province ah zan in foot message parlour (khe mekna sai) ah meikang hi. Hih meikatna hangin mi 18 kiim a sih banah mi nih in liamna tuak hi. Mi 8 pen meikatna hangin a mun ah si pah uh a, mi 10 zato inn ah si hi ci-in ulian ten pulak uh hi. Mi pawl khatte meikang panin a nuntakna a humbit theihna dingun tawlet a tawm khia uh a, meiphelh ten nasia takin meiphelh uh hi ci-in Sina Weibo microblog in hih thupiang maan tawh a zaihna suaksak hi.\n# Barack Hussein Obama leh Michelle Obama in nipi kal nih sung Palm Springs leh British Virgin tuikulhte ah hun nuam a va zat khit nung un a teenna ding uh inn thak, Washington DC sunga om Kalorama neighbourhood ah ciah kik ta uh hi. A inn vengte un “Welcome Home” cih na suangin na muak ngeingai uh hi. Obamate nupa in Tudor kumpi inn 1928 kum a kilam, a golna 8,200 square feet innluah/sap uh hi. Hih inn ah lupna room 9, bathroom 8 leh a kim (eight and-a-half baths), living room khat, dining room khat om hi ci-in CNN in suaksak hi. US President lui a tamzaw ten a term uh a bei ciangun Washington khuapi nusiatsan pahpah uh hi. Ahih hangin Obamate nupa in a tanu uh kum 15 mi Sasha Obama in a school kahna a man khit dong Washington ah innsap in om sawm uh hi. Obamate innvengte lakah French ambassador lui, US Congressman lui, Trump’ tanu Ivanka Trump leh Jared Kusher cihte om uh hi.\n# IS ten Lebanon leh Jordan gam panin a galkap ding un naupang galkap a lak theihna dingun mi zuak a sumbawlte (human traffickers) sum pia uh hi ci-in UK report thak in suaksak hi. Counter-terrorism think-tank Quilliam in hih bangin report a suaksakna ah European Union’s police agency Europol kici ten naupang 88,300 kiim mang (missing) a, tua ten ngongtatna lungsim (radicalised) a puak theihna dingun a kipattahna a ngak khak ding uh lauhuai mahmah hi ci hi ci. IS ten Lebanon gam panin a campte pan un naupang galkap leina dingin sum $2,000 pia uh hi. Nung kum in Jordan police ten Jordan leilu lam-a om Irbid kianga regugee camp panin IS ten naupang galkap lakna dingin a zat uh sleeper cell kici a bawl uh na mu khia uh hi. Report dang ten a genna ah IS ten refugee campte ah nek ding an pia uh a, tua bangin na hoih sem kineih in naupangte a galkap dingun zol khia uh hi ci uh hi. Source : The Times of India/ Thang Khan Lian\nPrevious: Trump in Putin gum, US in ahih khialhna hangin mi tampimah sihlawh ci ~ TK Lian\nNext: A 8 veina ZOSIAM nasepna lawhcing ~ Rev. Pau Khai


url: =Singapore gamsung ah ahawl omlo Driverless Bus zangtading ~ ZD :: ZOMI DAILY\nSingapore gamsung ah ahawl omlo Driverless Bus zangtading ~ ZD\nposted on 20 October 2016 at 11:27 pm Lomkholna: News, Sawltak, Singapore, World\nSingapore gamsung ah asawtlo in “Driverless Bus” te kizangdek tading cihthu CNA panin pulakkhia uhhi. Driverless Bus cihciang in ahawl omlo hipahphot hi, ahawlding mi kisam nawnlo in Computer System tawh khuasung ah mipi tuanna Bus te taisaksawm uh hita hi.\nHihbang in ahawl omlo Driverless Bus pen Singapore gamsung aom Nanyang Technological University (NTU) leh CleanTech Park kikal ah sinphotding uh a, tuaban ah Pioneer MRT Station dongzong kizomsuak theilaiding cihi.\nSingapore gamsung ah abeisa hunsung in aomngei nailo, akizang masa penpending ahi Driverless Bus zatdingvai ah amakaihding pen Land Transport Authority (LTA) leh NTU’s Energy Research Institute te ahi uhhi. Hih tegel in Driverless Bus vaitawh kisai zanni October 19 ni in Singapore International Transport Congress and Exhibition ah thukimna Agreement bawlkhinzo uh cihzong kiza hi.\nAmasapen in Driverless Bus ataisak nading munpen Nanyang Technological University leh CleanTech Park kikal hi a, Meter 12 asau Bus te taisakding uh cihi. Tua Bus tepen dawlkhatbek anei Single-deck Bus hi a, Bus khat tungah mi Passenger 80 ciang tuangtheiding cihi.\nAkhangtosa gamte lah khangto semsem uh ei, akhangto nailo gamte lah khangtozo mahmah naikei hangei. A ngaklah mahmah te’n makai hongsep uhhang inlah upmawh bangpah hathat keileh kilawm ei. Cikciang Zogam ah Driverless Bus ataizo zentammaw??? ZD Sawltak #zomidaily\nPrevious: Minam khat sungah (Zomi leh Chin, Mizo leh Kuki) ~ Tual Khan Suan\nNext: Midang te nahuhtheih nading in nahauh masak kulkei lua veh aw ~ Thang Khan Lian\nVondeih Kep Ding – 94 (Dimno’ Pa)